
הצעת חוק סדר הדין הפלילי (סמכויות אכיפה - חיפוש בגוף ונטילת אמצעי זיהוי) (תיקון מס' 2), התש"ע-2010 - הכנה לקריאה שנייה ושלישית

עו"ד לילה מרגלית, האגודה לזכויות האזרח

עלוה קולן, מקדמת מדיניות וחקיקה, האגודה לזכויות האזרח

שמואל דגני, אזרח

מנהלת הוועדה:


דורית ואג

ייעוץ משפטי:

עו"ד אפרת חקאק

קצרנית:

אסתר מימון

הצעת חוק סדר הדין הפלילי (סמכויות אכיפה - חיפוש בגוף ונטילת אמצעי זיהוי)
 (תיקון מס' 2), התש"ע-2010 - הכנה לקריאה שנייה ושלישית

היו"ר דוד רותם:

הצעת חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון מס' 2).  מי רוצה לדבר?

אלעזר כהנא:

השאלה, אם נתחיל בנושא של הנעדרים והאלמונים, שדילגנו עליו בפעם הקודמת. אחרי שאנשינו המצוינים חזרו מניו-זילנד, מבחינתנו הנושא הזה עומד היום על הפרק. אפשר גם להמשיך בחוק הלאה, זה לא משנה לנו.

אפרת חקאק:


אני אציין את שלושת התיקונים שעשינו בעקבות הדיון הקודם, שזה בנוסח שנמצא באתר הוועדה. בסעיף 11ב(ב), במקום "באישור עובד משרד המשפטים", כתבנו "באישור מי שהיועץ המשפטי לממשלה הסמיכו לכך".

אלעזר כהנא:

השארת גם מפכ"ל וגם יועץ משפטי לממשלה. חשבתי, שאם יש יועץ משפטי לממשלה, אין טעם בהסמכה נוספת של המפכ"ל.

אפרת חקאק:


נכון, השארנו את שניהם. 

אלעזר כהנא:

אני מציע למחוק את המפכ"ל, להשאיר רק את היועץ המשפטי לממשלה.


אפרת חקאק:


האם זה מקובל על היושב-ראש? עכשיו, בסעיף כתוב שזה יהיה לפי החלטת קצין משטרה בכיר וגם באישור מי שהיועץ המשפטי לממשלה הסמיכו לכך.

היו"ר דוד רותם:

אני רוצה שהמפכ"ל ימנה מישהו, ועל המינוי הזה יהיה אישור של היועץ המשפטי לממשלה, כי הרי אנחנו יודעים - - -

יפעת רווה:

לא אישור אישי של היועץ המשפטי לממשלה, את זה גם בדקנו עם היועץ. "באישור מי שהיועץ המשפטי - - -" זה יכול להיות גם בייעוץ המשפטי של ביטחון הפנים.

היו"ר דוד רותם:

זה הדבר שמפחיד אותי מאוד. הרי אני יודע, אתם תעבירו את זה אחר-כך לסגן שלישי לפרקליט מחוז, לראש מחלקת תביעות במשטרה.

אלעזר כהנא:

זה מקובל, צריך לכתוב את זה פשוט כך "מי שהמפכ"ל יסמיך, באישור היועץ המשפטי לממשלה".

היו"ר דוד רותם:

נכון, זה מה שכתוב.

יפעת רווה:

שההסמכה תהיה באישור?

אלעזר כהנא:

הכוונה היא שההסמכה תהיה באישור היועץ.

יפעת רווה:

זה בסדר. לא שהיועץ המשפטי לממשלה צריך לבדוק אישית.

היו"ר דוד רותם:

באישור היועץ המשפטי לממשלה.

יפעת רווה:

האישור הוא להסמכה.

היו"ר דוד רותם:

המפכ"ל יחליט, והיועץ המשפטי יאשר את זה.

יפעת רווה:

יאשר את ההסמכה ולא יבדוק את המקרה הספציפי.

אפרת חקאק:


אפשר גם להוריד "קצין משטרה בכיר" ורק לתת ליועץ המשפטי לממשלה להסמיך את מי שהוא רוצה.

היו"ר דוד רותם:

לא, אני יודע מה יעשה לי היועץ המשפטי בנושא הזה, שיאשר את ההסמכה. המפכ"ל ימנה מישהו, יביא את זה ליועץ המשפטי. היועץ המשפטי יבדוק אם האיש הזה ראוי ונכון. הלאה.

אפרת חקאק:


התיקון הבא בסעיף 11יג(ג), שזה לעניין נתוני זיהוי שמתקבלים מחוץ-לארץ. הוועדה החליטה בדיון הקודם שזה יהיה לפחות במקביל לתנאים שקיימים היום במדינת ישראל, ולכן הוספנו "ובלבד שיתקיימו כל אלה: (א) מוסר המידע ביקש להכלילם" – שזה מה שכבר היה קיים בסעיף המוצע – "או שהודע לו על אפשרות ההכללה כאמור והוא לא הביע את התנגדותו לכך; (ב) המידע נשמר במאגר לצורך המטרות המנויות בסעיף 11טז(א)" – זה גם היה בסעיף המוצע לפני כן – "(ג) הם ניטלו מחשוד, נאשם או מורשע בהתאם לסעיף 11(א) ו-(ב); - שזו ההגבלה החדשה – "(ד) נתונים לזיהוי גנטי יימחקו מהמאגר כאמור בסעיף 11כג" – זה גם חדש. האם יש עוד תנאים?

ד':
לאן נעלם סעיף 11יג(3), שזו ההצעה הממשלתית?

היו"ר דוד רותם:

מה זה?

יפעת רווה:

הנושא של השיפוט באיו"ש.

אלעזר כהנא:

זה הנושא שאמרנו שיגיע המידע - - -

ד':

הוא לא מופיע, גם בנוסח שלכם הוא לא מופיע.

היו"ר דוד רותם:

מחקנו אותו.

אלעזר כהנא:

מחקו את זה בינתיים.

ד':

מה זה בינתיים?

היו"ר דוד רותם:

למה צריך את זה?

אלעזר כהנא:

אדוני אמר שרק כשנעביר את החומר באיו"ש, אז - - -

היו"ר דוד רותם:

קודם כול, אני רוצה להבין למה צריך את זה.

ד':

למה צריך ליטול דגימות של די-אן-איי? אני יכול להביא את הדוגמה של הרצח של התיירת על יד בית שמש. שם אותרו החשודים בזכות דגימות די-אן-איי שניטלו מתושבי האזור. אנחנו צריכים ליטול, וגם להכניס את זה למאגר המשטרתי בישראל. זה יעזור בפענוח פיגועים בשטחים.

אלעזר כהנא:

הסברנו את זה בפעם הקודמת. נכון להיום, ואלה חוות הדעת שהעברנו גם ליועץ המשפטי - - -

ד':

זה היה יכול לעזור בנושא של איתמר.

היו"ר דוד רותם:

זה יכול. או שכן או שלא, מה שבטוח, אולי.

ד':

יש סיכוי שכן.

היו"ר דוד רותם:

השאלה רק, איפה הזכויות? מה הדין שחל ביו"ש ומכוח איזה דין לוקחים את זה?

ד':

לצורך לקיחה צריך לתקן צו.

אלעזר כהנא:

אמרנו בפעם הקודמת שנטילה יש בשני מצבים: יש נטילה במסגרת חיפוש בגוף, שזה כאשר יש חשד שבגופו של אדם יש ראיה, ואז מותר לחפש עליו. זה חוק שכבר קיים באיו"ש היום, בצו, שהעתק שלו הועבר ליועץ המשפטי. נמצאת פה הנציגה של היועץ המשפטי של איו"ש, היא תוכל גם לפרט; יש נטילה שהיא ספציפית לצורך המאגר גם באין מצב שיש חשד שיש ראיה על הגוף. זה צו שעדיין לא קיים באיו"ש.

היו"ר דוד רותם:

כשיהיה צו כזה, תבואו לדבר אתי.

אלעזר כהנא:

קודם כול צריך לעשות את ההסדרה לגבי מה שהיום מותר ליטול.  מה שאי-אפשר ליטול, אז אי-אפשר ליטול, אבל מה שהיום מותר ליטול, ושמים במסגרת החיפוש גם את זה, היום אי-אפשר להכניס במאגר המשטרתי. המשמעות היא שאי-אפשר להשוות  מול המאגר המשטרתי ואי-אפשר לעשות עם זה שום דבר. זו תקלה חמורה. המשמעות היא, שכל הנחקרים באיו"ש היום, אי-אפשר לקחת מהם די-אן-איי ולהשוות אותם מול - - -
היו"ר דוד רותם:

באיו"ש לא קבעו שיש סמכות לקחת את זה. 

אלעזר כהנא:

באיו"ש יש סמכות. אני מדבר כרגע על מה שמותר לקחת באיו"ש. חיפוש בגוף, במסגרת חשד שהוא מעורב בעבירה, אני יכול להשוות רק מולו, בינו לבין זירה.

ד':

אין אפשרות להכניס את זה למאגר.

אלעזר כהנא:

אם אני מוציא משהו מהזירה, אני לא יכול להשוות מול המאגר.

ד':

להכניס ולהשוות, וזה צריך להיות תיקון  בחוק הישראלי, לא בצו. בחוק הזה.

היו"ר דוד רותם:

יש לי על זה ספקות.

ד':

מה קורה?

היו"ר דוד רותם:

נדון בזה.

אפרת חקאק:


האם יש למישהו הערות על הנוסח לסעיף 11יג (ג)?

אלעזר כהנא:

רציתי להגיד לגבי נושא המחיקה. נושא המחיקה הוא בעייתי. אפשר לנסות להשתדל לעמוד בו, אבל הבעיה של דגימה שמגיעה מחוץ-לארץ – המצבים של המחיקה זה נניח שבע שנים מיום שנסגר התיק, יכול להיות שהאפשרות לדעת מתי נסגר תיק בחוץ-לארץ היא אפס, אם בכלל נפתח. סביר להניח שנפתח, אחרת לא מועברת הדגימה או שאני לא אכלול אותה. אם עברו שבע שנים מיום סגירת התיק או לא, מאיזו עילת סגירה - - -

אפרת חקאק:


צריך להכניס סעיף מחיקה מיוחד למה שמתקבל מחוץ-לארץ.

אלעזר כהנא:

יכול להיות, אבל גם יכול להיות שאין שום סיבה למחוק אם האדם מורשע בעבירות או שהדגימה מחוץ-לארץ הועברה לצורך שמירה שלה, שאם הבן-אדם יגיע מישראל לחוץ-לארץ, לאתר אותו. המדינה שמעבירה אותו מבקשת לא למחוק, מבקשת לומר לנו: כשהוא מגיע אליכם, שימו לב. מגיע אליכם פדופיל מאנגליה, שימו לב אליו, והיא מבקשת לכלול אותו. וזה דבר נפוץ.

היו"ר דוד רותם:

צריך לקבוע סעיף מיוחד למקרים האלה.

אלעזר כהנא:

מקובל, רק הערתי לגבי סעיף המחיקה. צריך להציע משהו שהוא מעשי, אין בעיה.

יפעת רווה:

תוכל להסביר את הסיבה ל-14 יום?

אלעזר כהנא:

14 יום של הנעדרים והאלמונים?

גלי בן-אור:

המגבלה, כן.

אלעזר כהנא:

עוד לא הגענו לנעדרים והאלמונים. נגיע לזה, אני אסביר את זה.

אפרת חקאק:


האם היושב-ראש רוצה סעיף על מחיקה?

היו"ר דוד רותם:

כן, אבל צריך להביא בחשבון את מה שאומר אלעזר כהנא, שזה נכון.

אפרת חקאק:


הכלל שזה יהיה במקביל לכללים פה, ונכניס סעיף של חריג. 

התיקון הבא, שעשינו בעקבות הדיון הקודם, זה בסעיף 11טז(1). במקום להכניס את הרשות להגנה על עדים וסעיף ההגדרות של גוף ציבורי, הוספנו סעיף חדש ש"משטרת ישראל רשאית למסור תצלום מן המאגר, לידי הרשות להגנה על העדים", וקבענו פה שזה "לצורך מילוי תפקידו". אפשר גם לכתוב שזה לבקשת הרשות. האם יש למישהו הערות על הסעיף הזה?

היו"ר דוד רותם:

הלאה.

אפרת חקאק:


זה בעקבות הדיון הקודם. יש שני נושאים שלא הוכרעו בדיון הקודם, שזה הנטילה וההכללה של אמצעי זיהוי מאיו"ש, והשני הוא קבלה כדין, בסעיף 11יד, ונשאר לנו המשך הסעיפים, החל מסעיף 11טז(2). 

אלעזר כהנא:

והנעדרים והאלמונים, שדילגנו עליו.

היו"ר דוד רותם:

אני מציע שנגמור קודם כול "כדין", ואז גמרנו את הסימן הזה, ואז נחזור לנעדרים ולאלמונים.

אפרת חקאק:


"כדין" זה בסעיף 11יד. הסעיף המוצע על-ידי הממשלה היה ש"משטרת ישראל קיבלה אותם כדין", ואנחנו חשבנו שצריך לפרט את המקרים, אז הוספנו את המקרה הראשון של קבלת מידע מחוץ-לארץ, שמשטרת ישראל אינה רשאית לכלול את המאגר, אבל כן מותר להשוות. האם יש עוד מקרים שהם כדין בחוק שהייתם רוצים להכניס סעיף?

אלעזר כהנא:

הבאתי דוגמאות בפעם הקודמת במסגרת בקשות כניסה לישראל. אם פלסטינים רוצים להיכנס לצורך עבודה או לקבל היתרים, ואם עובדים זרים שנכנסים לישראל, בהרבה מקרים יכול להיות שלפני שנותנים להם את האישורים, שהם לא מעורבים בעבירות, נמצאים בזירות.

אפרת חקאק:


מכוח מה הם נותנים את אמצעי הזיהוי היום?

אלעזר כהנא:

כל אחד לפי הסמכות שלו. הצבא, לצורך אישור כניסה, נוטל דגימות, נוטל טביעות אצבע. מדובר על טביעות אצבע, דרך אגב, לא על די-אן-איי. נוטל טביעות אצבע מפלסטינים. יש לו מאגר של טביעות אצבע.

היו"ר דוד רותם:

למי?

אלעזר כהנא:

אני לא רוצה לא לדייק, אבל יש מאגר שמנוהל על-ידי צה"ל.

אורי ארגמן:

"בזל".

אלעזר כהנא:

"בזל". חלק מזה גם בא לידי ביטוי בהסכמים עם הרשות הפלסטינית לגבי מי מחזיק את המאגר הזה ולמה ישתמשו בו. יש מאגר כזה שמי שמבקש כניסה לישראל, נותן טביעת אצבע. זה לא נכנס למאגר הפלילי, זה לא מגיע למאגר הפלילי.

היו"ר דוד רותם:

על-ידי מי מנוהל המאגר?

אלעזר כהנא:

על-ידי הצבא.

היו"ר דוד רותם:

הצבא, שהוא הריבון באזור. אז אני לא צריך להכניס אותו לחוק הישראלי.

אלעזר כהנא:

לא ביקשתי להכניס לחוק הישראלי.

היו"ר דוד רותם:

אני תמיד מוכן להכניס את האזור לחוק הישראלי, כי זה החלת החוק הישראלי על האזור. בדרך כלל הייעוץ המשפטי קופץ במקרים כאלה, באותו רגע שמציעים את זה, ואומר: רגע, לא כך מחילים את החוק הישראלי.

אלעזר כהנא:


אנחנו לא מבקשים להחיל את החוק הישראלי, אני רק הבאתי דוגמה למצב שבו, נניח, הצבא מתלבט אם לתת לאדם מסוים, עקב מידע מודיעיני כזה או אחר, אישור כניסה לישראל, והוא מבקש להעביר, יכול להיות על-פי חוות דעת של גורמי ביטחון, לבקש להעביר למשטרה, שהיא תבדוק את טביעת האצבע הזאת מול המאגר הפלילי לפני שנותנים לו אישור, כיוון שיש חשש שאולי הוא מעורב בעבירות, ויש מודיעין, יש כל מיני דברים. והמשטרה, נכון להיום, בגלל שכתוב שמותר להשוות מול המאגר רק דגימות שניטלו לפי החוק הזה, לא יכולה להשוות את הדגימה הזאת, כי היא ניטלה לפי סמכויות אחרות. הבאתי דוגמה למצב שבו דגימה כזאת יכולה להגיע למשטרה כדין - - -

אושירה זמיר:

רק טביעות אצבע.

אלעזר כהנא:

טביעת אצבע, נתוני זיהוי. במקרה הזה מדובר על טביעות אצבע, לא על דגימות די-אן-איי. דוגמה דומה זה הנושא של עובדים זרים. עובד זר שרוצה להיכנס לישראל, גם הוא נותן טביעת אצבע לצורך מאגר שמנהל משרד הפנים, וגם שם יכול להיות מצב שחוששים שאולי האדם הזה כבר היה פה פעם, והוא מעורב בעבירות, או מכל מיני סיבות אחרות. משרד הפנים מהסס אם לתת או לא לתת, והוא רוצה שהמשטרה תבדוק את זה מול המאגר. יש מדינות מתוקנות בעולם, שאתה רוצה להיכנס אליהן, אתה נותן טביעת אצבע, ואולי עוד דברים, אני לא יודע. 

היו"ר דוד רותם:

איפה?

אלעזר כהנא:

ארצות-הברית. אדוני אמר אז "מדינות דמוקרטיות". אלה שתי דוגמאות. לאורך השנים הרי נתקלנו בבעיה הזאת של הניסוח – כל מה שניטל לפי חוק זה בלבד – מה שכל השנים האלה פגע ביכולת שלנו להשוות דגימות מחוץ-לארץ, ולכן אנחנו נמצאים פה לתיקון נוסף. כל הסיפור של הנעדרים והאלמונים נכנס דרך הדבר הזה, כי לא יכולנו להשוות זיהוי אלמונים מול המאגר, כי זה לא ניטל לפי החוק הזה. הגבלה רק לפי החוק הזה היא הגבלה שחדשות לבקרים יכולה להטיל מגבלות שאני חושב שמבחינת העניין הציבורי לא תהיה מחלוקת על כך שזה בסדר. יכול להיות שיש שאלה מי יכריע מתי כן, מתי לא, זה מקובל, אבל המגבלה הזאת היא מגבלה שמהווה תקלה, ואני חושב שגם מבחינת האינטרס הציבורי יש מספיק מקרים שתהיה הצדקה עניינית לבדוק מול המאגר הפלילי.

יעל בר-יוסף:

לעניין היתרי כניסה לישראל מאיו"ש, מסירת טביעת אצבע היא באמת דבר שבנוהל, אבל זה לא תנאי למתן היתר כניסה. אכן יש מערכת, אבל זה לא מותנה במתן טביעות אצבע.

אלעזר כהנא:

ניטלות טביעות אצבע, ויכול להיות שמישהו יגיד: אנחנו רוצים שתבדקו אותו מול המאגר לפני שנותנים לו היתר כניסה לישראל.

היו"ר דוד רותם:

זה כבר קרה?

אלעזר כהנא:

לא. זה אסור. אין טעם.

לילה מרגלית:

גם עם המאגר הביומטרי הרחב הוולונטרי תרצו להשוות?

אלעזר כהנא:

לא קשור לעניין.

לילה מרגלית:

אם כתוב "כדין", לכאורה כל - - -

אלעזר כהנא:

שם יש הסדרה מה מותר להעביר למשטרה ומה לא.

לילה מרגלית:


אם כאן כתוב "כדין" - - -

אלעזר כהנא:

זה כדין בלי שיש עליהן מגבלה אחרת. במאגר הביומטרי יש מגבלות חוקיות, בדיוק מה מותר ומה אסור. בדרך כלל, כשאת מקבלת דגימה היא תחת איזו מגבלה, ויש סמכות בחוק ליטול אותה, או שזה מגיע מחוץ-לארץ, ומי שמוסר אותה אומר לך כך או כך, או שזה מגיע מאזרח שהוא חותם על הסכמה, מה שכבר קיים היום בחוק, הסכמה ממי שאיננו חשוד, אז יש מגבלה – הוא מוכן לחתום רק בתנאי שזה לא יושווה או כן יושווה. מה שהוא מסכים – הוא מסכים, מה שלא – לא. בדרך כלל לא תקבלי דגימה סתם כך בלי הגבלה.

היו"ר דוד רותם:

מכוח מה לוקחים היום טביעת אצבע כדי לתת אישור כניסה מאיו"ש?

יעל בר-יוסף:

מכוח הסכמה.

היו"ר דוד רותם:

רק מכוח הסכמה?

יעל בר-יוסף:

פחות או יותר.

לילה מרגלית:

הסכמה מפוקפקת.

היו"ר דוד רותם:

זו הסכמה אמיתית, שהיא ברורה, שהוא מאוד רוצה לתת לכם את זה?

יעל בר-יוסף:


יש תושבים שלא מוסרים טביעות אצבע, ועדיין מקבלים היתר כניסה.

היו"ר דוד רותם:

לכן זה לא יכול להיות מכוח הסכמה, כי אין הסכמה של מי שרוצה לקבל עבודה בישראל ורוצה אישור כניסה - - -

יעל בר-יוסף:

זה לא תנאי.

היו"ר דוד רותם:

מכוח מה לוקחים, אם כך?

יעל בר-יוסף:

לוקחים לצורך זיהוי קל יותר למשל במעברים, אבל זה לא תנאי. מי שיסרב למסור טביעת אצבע, לא יגידו: לא תוכל להיכנס לישראל.

לילה מרגלית:

מסבירים לו שהוא לא חייב? נשמע מאוד מפוקפק.

אפרת פינק:

אם יש מקרים מאוד מסוימים שמדברים עליהם על קבלה כדין, אפשר פשוט לפרט – דיברנו על זה בישיבה הקודמת – אחרת המושג הזה, "כדין", הוא מאוד רחב, לא ברור למה הכוונה. האם אפשר מכל אדם, בכל הקשר, שלקחו ממנו משהו, להשוות למאגר, כי המשטרה קיבלה כדין. פשוט לפרט את המקרים הבאתם שתי דוגמאות: האחת, קבלה מחוץ-לארץ, שאת זה אפשר לכתוב במפורש, והשנייה, לצורך כניסה לישראל, אפשר גם את זה לכתוב במפורש, ולא להשאיר את ההגדרה הרחבה הזאת, ויהיה הרבה יותר ברור למה הכוונה.

אלעזר כהנא:

אני מסכים שבכל מקום שאפשר לפרט, עדיף לפרט. כל דוגמה שאני נותן ואפשר לכתוב, אין לי בעיה לכתוב. ארבע שנים מאז שהצפנו את הבעיה, ואנחנו מתמודדים אתה בניסיון להעביר את החוק. שלוש שנים וחצי, ארבע שנים, אנחנו עובדים על החוק הזה עד שהגענו לכאן. הבעיה, אם מחר בבוקר יש עוד מקרה שלא חשבנו עליו עכשיו, וזה מה שקרה בכנסת הקודמת. דרך אגב, הצעת החוק המקורית של הממשלה ב-2005 היתה לכתוב "מה שהתקבל כדין", והכנסת אמרה: לא, מה שאתם צריכים, תכתבו.

היו"ר דוד רותם:

זו לא בעיה שנתקלתם בה, כי אתה אומר לי ששום מקרה לא קרה - - -

אלעזר כהנא:

לגבי חוץ-לארץ נתקלנו המון פעמים - - -

היו"ר דוד רותם:

אני מדבר על כניסה לישראל.

אלעזר כהנא:

אנחנו לא יכולים. שאלנו, רצינו לעשות השוואות המון פעמים לגבי זרים, ולא יכולנו. אולי הדרך הנכונה היא לתקן את זה, במקום בתהליך חקיקה ארוך, בתוספת. אולי תהיה רשימה בתוספת, ונוכל לתקן אותה בצורה קצת יותר קלה. המשמעות, שחמש שנים אנחנו תקועים עם העברת מידע לחוץ-לארץ, אפילו טביעות אצבע. זה מצב שמבחינת היכולת שלנו לעבוד עם משטרות בחוץ-לארץ זו תקלה חמורה, וחמש שנים אנחנו מתמודדים אתה. אם נחשוב על עוד דבר שאתמול לא היה ומחר בבוקר יש, ויש היום יותר ויותר שימוש - - -

היו"ר דוד רותם:

תחשבו פעם אחת על הכול.

אלעזר כהנא:

אנחנו לא יכולים לחשוב. ביומטריה זה דבר מתפתח, הוא משתנה, פעם לא הגיע מהעולם, היום מגיע מהעולם. עובדה שבפעם הקודמת ישבו בכנסת בדיוק בנקודה הזאת ואמרו: זה בסדר כך, "מה שהתקבל לפי חוק זה", ונתקלנו בתקלות חמורות. אני מציע בתוספת, גם אם באישור הוועדה. להגיע לוועדה לשנות תוספת, זה הרבה יותר קל מאשר תהליך חקיקה ארוך של ארבע שנים במשרד המשפטים ובכל המקומות. התהליך טוב, אני לא מדבר נגדו, אבל - - -

היו"ר דוד רותם:

תרשמי את זה, נחשוב על זה, נראה מה לעשות עם זה. יש לנו עוד משהו, או שאפשר לחזור? איו"ש – קודם כול שיביאו לי צו מאיו"ש, ואז אני אתקן את זה.

אלעזר כהנא:

לגבי מה שקיים היום, בחוק החיפוש כבר קיים. חיפוש באיו"ש קיים היום, והיועץ המשפטי של איו"ש העביר.

היו"ר דוד רותם:

אני לא בטוח שהצו בדבר הוראות ביטחון הוא הצו הנכון בעניין הזה, אבל זה מה שחושב היועץ המשפטי באיו"ש.

אלעזר כהנא:

השאלה, אם דגימות כאלה היום תוכל להשוות למאגר, לכלול אותן במאגר. בלי זה, זו תקלה חמורה. זה היום תקלה, וזה ימשיך להיות תקלה אם לא נוכל. הרצח באיתמר – נוטלים דגימות, זו עבירה שנחקרת לפי הדין באיו"ש  - - -

היו"ר דוד רותם:

הבעיה שלכם, שאתם לא מכירים את הדין באיו"ש. זו הבעיה העיקרית שלכם.

אלעזר כהנא:

למה לא? אנחנו מכירים.

היו"ר דוד רותם:

מי אוסף את טביעות האצבע באיו"ש?

אלעזר כהנא:

המשטרה.

היו"ר דוד רותם:

מכוח מה פועלת שם המשטרה?

אלעזר כהנא:

כוח הדינים באיו"ש, כוח המפקד הצבאי.

היו"ר דוד רותם:

ברגע שהמשטרה אוספת, זה של המשטרה, ולמשטרה יש שם סמכויות בדיוק כמו בישראל. אין הבדל בין שעשית בישראל או שעשית את זה באיו"ש מבחינת המשטרה. 

אלעזר כהנא:

הצגנו את חוות הדעת של יועמ"ש איו"ש והעברנו את זה לייעוץ המשפטי שאומר את הדבר הבא - - -

היו"ר דוד רותם:

מותר לי לחלוק על היועץ המשפטי של איו"ש?

אלעזר כהנא:

כן, אבל ברגע שחוות הדעת - - -

היו"ר דוד רותם:

אני כבר הרבה שנים חולק עליו.

אלעזר כהנא:

ברגע שחוות הדעת הזאת, שמקובלת גם על היועץ המשפטי לממשלה, אומרת לנו שכאשר נחקרת עבירה באיו"ש זה לא נכלל בהגדרת עבירה של עוון או פשע ישראלי שהחוק מחייב, אז לא נחקרת עבירה בישראל, אז החוק לא חל, אז המשטרה לא יכולה להשוות. אפשר להתווכח על הפרשנות הזאת, היא נבחנה.

היו"ר דוד רותם:

אם היועץ המשפטי לממשלה אישר את חוות הדעת הזאת כמו שאתה אומר, ואני לוקח את זה שזו עמדת היועץ המשפטי לממשלה - - -

אלעזר כהנא:

אני חושב שזה כתוב בדברי ההסבר של החוק שלנו, אחרת לא היינו מציעים את זה.

היו"ר דוד רותם:

חוות הדעת של היועץ המשפטי באיו"ש אומצה על-ידי היועץ המשפטי לממשלה, זה מה שאתה אומר.

אלעזר כהנא:

לא ישבתי אצל היועץ המשפטי לממשלה, אבל כן ישבתי בדיון אצל המשנים של היועץ המשפטי לממשלה, וחוות הדעת נבחנה, וההחלטה היתה שצריך לתקן את החוק.

היו"ר דוד רותם:

האם מקובל עליכם, רבותי משרד המשפטים?

גלי בן-אור:

היה דיון אצל המשנה ליועץ המשפטי לממשלה - - -

היו"ר דוד רותם:

איזה?

גלי בן-אור:

רחל גוטליב.

אלעזר כהנא:

גם רחל גוטליב וגם מייק בלאס ישב שם.

גלי בן-אור:

העמדה היתה שצריך לתקן את החוק כדי להבהיר ולהקנות סמכות ברורה ומפורשת.

היו"ר דוד רותם:

היועצת המשפטית של איו"ש, ממי לוקחים היום באזור טביעת אצבע?

יעל בר-יוסף:

חשודים שנחקרים בעבירות.

היו"ר דוד רותם:

מכל חשוד, מי שמוזמן לתחנת משטרה באיו"ש?

יעל בר-יוסף:

לא, למשל, כשיש חשד שטביעת האצבע שלו יכולה לקדם את החקירה.

היו"ר דוד רותם:

תודה. זה לא סתם חשודים. אני מבין את המשמעות גם מעבר לזה, מחר כל אחד ביו"ש יהיה חשוד ויצטרך למסור טביעת אצבעות בלי שום קשר לעבירה שהוא ביצע או לא ביצע. הוא חשוד. ואתם כותבים פה "חשודים". 

יעל בר-יוסף:

אולי ברשות אדוני אני אסביר. הכוונה היא לא ליטול דגימות או טביעות אצבע מאנשים שאם הם היו נחקרים בישראל אי-אפשר היה ליטול מהם אמצעי זיהוי. הכוונה היא להחיל את אמות המידה של החקיקה בישראל גם על החקיקה באיו"ש - -

ד':

לא רק טביעות אצבע.

יעל בר-יוסף:

אמצעי זיהוי ככלל. 


- - ולכן קודם כול כיום תחיקת הביטחון כן מאפשרת נטילת טביעות אצבע מחשודים שעה שאנחנו חושבים שטביעת האצבע למשל יכולה לקדם את החקירה, כפי שאפשר גם בישראל.

היו"ר דוד רותם:

זה מה שאני רוצה שיהיה כתוב.

אלעזר כהנא:

אבל - - -

היו"ר דוד רותם:

אני יודע מה אתה מתכוון להגיד לי. קשה לך לשכנע אותי.

אלעזר כהנא:

עד עכשיו דיברנו על אותם חשודים שיש עילה ליטול מהם. אנחנו מדברים, כמובן, רק על מי שנחקר לפי הדין הצבאי – לא לפי מי שנחקר על-פי הדין הישראלי. מי שנחקר על-פי הדין הישראלי, גם באיו"ש, וזה כל הישראלים באיו"ש, נוטלים מהם לפי החוק הישראלי, גם אם אין קשר לזירה, עצם העובדה שהם חשודים. כל ישראלי שנחקר, עצם העובדה שהוא חשוד, נוטלים ממנו. מי שנחקר לפי הדין הצבאי – לא, כי זה עדיין לא קיים בחקיקה שם. נוטלים ממי שיש לו קשר מול העבירה. בעניין הזה יש פער בין החקיקה באיו"ש לחקיקה הישראלית, כי בישראל נוטלים מכולם, מכל החשודים. יש כוונה ליועץ המשפטי של איו"ש, יש כבר יותר מכוונה, יש כבר תהליכים של תיקון החקיקה באיו"ש, להשוות אותה לדין הישראלי גם בעניין של נטילה ממי שחשודים גם אם זה לא קשור לזירה.

ד':

להשוות למצב בישראל.

אלעזר כהנא:

להשוות למצב בישראל. אחרי שזה יהיה, וזה יהיה די בקרוב כנראה, נצטרך לחזור לפה, לתקן את החוק עוד פעם.

היו"ר דוד רותם:

מכוח מה יש לאלוף סמכות לתקן את החוק באופן כזה?

ד':

לתקן את הצו?

היו"ר דוד רותם:

כן, לתקן את הצו.

אלעזר כהנא:

הוא הריבון.

היו"ר דוד רותם:

יש לו סמכות, אדוני, כשזה נוגע לביטחון של התושבים ולביטחון הפנימי. אין לו סמכות לתקן את הצו בשביל לעזור למשטרת ישראל להכניס דברים למאגר. זה מחוסר סמכות לחלוטין. 

ד':

זה לא קשור לביטחון באזור.

היו"ר דוד רותם:

את הצו בדבר הוראות ביטחון אני יכול לקרוא לך קדימה ואחורה, בעל-פה. תאמינו לי.

אלעזר כהנא:

זה כדי לחקור את העבירות באזור, זה לא כדי לחקור את העבירות בישראל.

היו"ר דוד רותם:

אבל הוא מתקן את הצו באופן כזה שהוא גם יוכל להעביר לך הכול.

אלעזר כהנא:

כדי לזהות את מי שעבר את העבירה באיו"ש, לא כדי לזהות את מי שעבר את העבירה בישראל.

היו"ר דוד רותם:

אתה תשתמש בזה גם בישראל.

אלעזר כהנא:

אני מבקש לכלול את זה במאגר.

היו"ר דוד רותם:

אני מציע לכם לקרוא את הבג"ץ על הכבישים העוקפים, כבישי הרוחב, ששם נקבע מה סמכותו של מפקד האזור, אל תיפלו בו, כי אתם תיפלו בגדול. תחשבו טוב איך אתם רוצים לתקן, מכוח סמכותו של המפקד, את הצווים שם ואת החוק פה.

אלעזר כהנא:

מה שאנחנו שואלים, זו השאלה לגבי החוק הישראלי. מה שיתקן הריבון של הצבא באיו"ש – יתקן - - -

היו"ר דוד רותם:

לגבי החוק הישראלי, בוא נאמר כך - - -


אלעזר כהנא:

כרגע, בחוק הישראלי הדבר מאוד פשוט. זה די דומה למה שקיבלתי מחוץ-לארץ. אני מבקש את הדבר הבא – דגימות שיועברו אלינו מאיו"ש, שניטלו כפי הדין באיו"ש, לכלול במאגר הישראלי.

אפרת חקאק:


במה שאתה מקבל מחוץ-לארץ הכנסנו תנאים, שזה יהיה מקביל למה - - -

אלעזר כהנא:

תכניסי תנאים גם לגבי איו"ש. אין לי בעיה. אותו דבר.

היו"ר דוד רותם:

השאלה, לגבי מה. היום זה לא כדין. אתה מבקש ממני לסמוך על זה שעוד מעט הם מתקנים את הצו - - - 

יעל בר-יוסף:

גם כיום יש סמכות נטילה.

היו"ר דוד רותם:

סמכות נטילה, אבל אין סמכות העברה. גם סמכות הנטילה בחשד זה רק כאשר החשד נוגע לזירה. אתה רוצה מכולם, אתה רוצה מכל חשוד.

אלעזר כהנא:

בחוק הזה אני לא יכול להחליט מכולם, כיוון שרק הצבא יכול להחליט, הריבון. 

היו"ר דוד רותם:

אתה אומר לי שהם יתקנו את הצו וכן הלאה, ואני צריך לסמוך על זה שהם יתקנו את הצו כמו שצריך.

גלי בן-אור:

מבלי שהם יתקנו את הצו לא ניתן יהיה לקבל את החומר.

אלעזר כהנא:

אי-אפשר יהיה ליטול.

היו"ר דוד רותם:

ליטול אפשר גם היום.

אלעזר כהנא:

מה שמותר – מותר, אבל נטילות אחרות, אי-אפשר יהיה עד שיתקנו את הצו. אני אומר דבר פשוט, כמו מחוץ-לארץ. הם נטלו בחוץ-לארץ כדין – אני עדיין לא הסדרתי את הדין בחוץ-לארץ, שם, לצערנו, אנחנו לא הריבון עדיין - - -

היו"ר דוד רותם:

איפה אנחנו לא הריבון?

אלעזר כהנא:

בכל העולם.

היו"ר דוד רותם:

אתה לא קורא את העיתונות הזרה כנראה...

אלעזר כהנא:

ממה שניטל שם כדין ומועבר אלינו לצורך הכללה במאגר, החוק היום אומר, רק מה שניטל לפי חוק זה. זה לגבי השוואה, לגבי הכללה בכלל. מה שיינתן לפי הדין באזור – לא משנה כרגע מה תהיה הסמכות באזור, תהא הסמכות אשר תהא – חזקה על הריבון באזור שמה שהוא לא יחוקק, אם הוא לא יהיה כדין, יהיה כבר מי שיפנה לבג"ץ, וזה לא יעבור. מה שיהיה כדין, אפשר יהיה לכלול גם במאגר הישראלי.

גלי בן-אור:

חזקה על משטרת ישראל שהיא לא תכלול דברים שהיא לא תוכל לכלול אם לא יהיה מנגנון הנטילה המתאים לאזור. 

היו"ר דוד רותם:

חזקות, אני למדתי, בדרך כלל זה דבר הניתן לסתירה.

אלעזר כהנא:

אנחנו לא מבקשים חזקה לסמוך עלינו, אנחנו מבקשים שזה יהיה ברור.

היו"ר דוד רותם:

חזקה זה דבר הניתן לסתירה.

גלי בן-אור:

מה שאנחנו מבקשים זה לייצר את המנגנון שיאשפר את הלקיחה של החומר כשיהיו הכלים המתאימים שם, ליטול אותו ולהעביר אותו.

ד':

כל מה שמבקשים זה לקבוע בחוק הישראלי, שאפשר יהיה לכלול במאגר וגם להשוות דגימות שניטלו כדין, לפי הדין באזור. זאת אומרת, כל עוד אין דין שמסדיר את זה באזור, אי-אפשר יהיה להפעיל את הכלי הזה. יש פה מעגל קסמים.

היו"ר דוד רותם:

יש לי בעיה עם זה מסיבה מאוד פשוטה. אתם מדברים על לקחת מערבים, וזה חוק גרוע, כי זה יתפרש כחוק נגד ערבים.

אלעזר כהנא:

אנחנו לא מדברים על לקחת, אדוני, אנחנו מדברים על ההכללה לפי הדין באיו"ש.

היו"ר דוד רותם:

נכון. אתם רוצים להכניס פה סעיף שמתייחס רק לערבים.

אלעזר כהנא:

על הישראלים הוא כבר קיים. 

היו"ר דוד רותם:

על הישראלים אני לא צריך.

אלעזר כהנא:

אדוני, אני אסביר.

היו"ר דוד רותם:

אני יודע מה שאני אומר, תאמין לי. מחר בבוקר יבואו אלי בטענות שאני, בחוק הישראלי, הכנסתי סעיף כדי להכניס את הערבים באזור - - -

אלעזר כהנא:

זה הפוך, אדוני. המצב היום הוא הפוך. המצב היום הוא שרק ישראלים. יש היום חוליות מעורבות של גניבות רכב, חוליות של פלסטינים וישראלים, דוגמים די-אן-איי מהישראלים וכוללים במאגר, ומהפלסטינים לא, אז החוק הזה רק משווה את המצב ביניהם.

היו"ר דוד רותם:

זה לא עניין של משווה את המצב, הרי כולם יודעים על מה זה חל, למי אתם מתכוונים. ואני מאוד נזהר, כי הבנתי שכאשר הציבור הערבי חושב שהחוק הוא נגדו, זה פוגע בחוק, וזה לא טוב, זה גרוע, זה מזיק. לכן אני נזהר בזה. 

אלעזר כהנא:

גם אמרתי קודם, אנחנו לא מדברים פה כרגע על מה נוטלים ומה לא נוטלים. אדוני אמר,  אתם נוטלים מערבים. אנחנו לא נוטלים כרגע. החוק הזה לא מדבר על נטילה, כי אני לא יודע אם הוא רשאי פה להסמיך את הנטילה באיו"ש. הוא מדבר על הכללה - - -

היו"ר דוד רותם:

האזרחים היהודים שגרים באיו"ש, הם כבר בפנים.

אלעזר כהנא:

ודאי.

היו"ר דוד רותם:

אין לך אתם בעיה, נכון?

אלעזר כהנא:

ישראלים, נכון.

היו"ר דוד רותם:

מה שאתה מבקש זה להכניס את הערבים.

ד':
להשוות.

היו"ר דוד רותם:

רבותי, עזבו אותי "להשוות", להכניס.

ד':
זה בפירוש להשוות.

היו"ר דוד רותם:

זה להכניס. מכיוון שהאוכלוסייה הערבית תפרש את זה כחל נגדה, אז אני לא מחוקק חוקים כאלה. למדתי שזה לא טוב. 

ד':

כנראה שרק אני מבין את ההקשר שעליו אדוני מדבר.

היו"ר דוד רותם:

העיקר שאני מבין את ההקשר.

אלעזר כהנא:

זה לא מדבר על הנטילה, זה מדבר רק על ההכללה של מה שניטל כדין שם. 

היו"ר דוד רותם:

בוודאי, הכול על ההכללה. אני מדבר על ההכללה. רבותי, אני אחשוב איך לעשות את הסעיף הזה.


אנחנו עוברים לסעיף 11יב1.
אפרת חקאק:


היינו באמצע סעיף 11טז2, שזה מסירת מידע מהמאגר הישראלי לחוץ-לארץ. אולי משרד המשפטים יציג את התיקון המוצע. התחלנו לדבר על הסעיף בדיון הקודם והפסקנו באמצע.

אלעזר כהנא:

הצגנו גם בפעם הקודמת את הנושא הזה. כמו שאמרתי קודם, החוק היום אינו מאפשר להעביר מידע אלא לפי חוק עזרה משפטית, וכמו שנאמר פה בישיבה הקודמת, רוב ההתנהלות בין משטרות בעולם נעשית שלא באמצעות עזרה משפטית. עזרה משפטית זה הליכים שמיוחדים לתהליכים מסוימים, אבל העברת המידע השוטף בין מדינות, בין משטרות בעולם, לא מבוצע דרך עזרה משפטית, והחוק היום אינו מאפשר העברה של מידע של נתוני זיהוי בתהליך הזה, וזה מה שאנחנו מנסים להכניס כאן בתנאים שכתבנו.

אפרת חקאק:


אתה יכול להציג גם את העניין של ההסכם בסעיף קטן (ג)?

אלעזר כהנא:

בסעיף קטן (ג) מדובר על מצבים באמת מאוד-מאוד חריגים, שלצורך לחימה בטרור, במסגרת שיתוף פעולה בין-לאומי בין מדינות, על סמך הסכמים בין-לאומיים, באישור הממשלה, יש צורך להעביר נתוני זיהוי. אז אפילו הסכמנו לצמצם את זה לטביעות אצבע, לא לנתונים לזיהוי גנטי. אלה נתונים שצריכים לעבור במסגרת הסכמים בין-לאומיים, על חלקם אנחנו כבר חתומים. נכון להיום אי-אפשר, עד שלא יתוקן החוק. החוק אינו מאפשר להוציא מהמאגר נתונים ולהעביר אותם למדינות אחרות.

היו"ר דוד רותם:

אני מסתכל בתוספת השנייה, סעיף קטן 3, מה זה "משטרה פדרלית או מדינתית, וכן משטרה מחוזית או עירונית הפועלת מכוח דין"? אתם רוצים להגיד לי שהשריף של - - -

אלעזר כהנא:

רק באישור, זו משטרה כזאת שקצין משטרה בכיר אישר שאכן יש מקום להעביר לה.

היו"ר דוד רותם:

זה יכול להיות השריף של "ג'קסונוויל".

סיגל כספי:

משטרה פדרלית, למשל, לדוגמה, FDI - - -

היו"ר דוד רותם:

מחוזית או עירונית.

סיגל כספי:

למשל LAPD, NYPD, משטרת צרפת. אני לא הולכת לשריף של ג'קסונוויל.

היו"ר דוד רותם:

מה זה "משטרה מחוזית או עירונית הפועלת מכוח הדין"?

גלי בן-אור:

NYPD.

יפעת רווה:

העיר ניו-יורק.

היו"ר דוד רותם:

אתם מבינים שהשריף של ג'קסונוויל עובד בדיוק מכוח אותו חוק, כמשטרה עירונית.


אלעזר כהנא:

אנחנו לא חייבים לאפשר לו, צריך אישור מיוחד לפי הסעיף כדי להגיד שגם הוא כלול בדבר הזה.

היו"ר דוד רותם:

אישור מיוחד של מי?

אלעזר כהנא:

קצין משטרה בכיר.

סיגל כספי:

אנחנו מקבלים פניות דרך האינטרפול. במדינות שונות יש קנטונים שונים, מחוזות שונים, סוגי משטרה כאלה ואחרים. לא בכל מקום זה מקביל אחד לשני. אם יש רצח במחוז כלשהו, אני לא יכולה להגיד מראש מאין יגיעו טביעות האצבעות, לאן עבריין נמלט שלי ילך. משה בן-אבגי, סוחר בסמים, נעצר, למשל, אחרי שהוא ברח לארגנטינה למחוז כלשהו. זה לא משהו שיכולתי להגדיר מראש ולדעת שלמשטרה כזאת אני אוכל לפנות, כן או לא. היו לנו ויכוחים רבים מול משרד המשפטים לנסות ולהגדיר, על מנת למנוע מפקח של משטרה ירוקה לבוא ולבקש, והוא אכן לא יקבל. כאשר אנחנו מקבלים אישור מהאינטרפול שמשטרה מסוימת זכאית לבקש את הבקשות האלה – הרבה פעמים חושבים שאני זאת שצריכה לבקש – במקרה שנעצר שם אדם, והוא אומר: זה לא אני. לעבריינים נמלטים יש עניין להימלט למקום שבו הם חושבים שאני לא אוכל להשיג אותם, לסין, לא משנה לאן. אני לא יכולה לבוא ולהגדיר מראש את סוג המשטרה שתבקש. כמובן זה לא שריף כלשהו במקום כלשהו, איזו משטרה קיקיונית שאנחנו לא מכירים, והיא לא מקבלת. 

היו"ר דוד רותם:

אבל זאת משטרה עירונית, זה בדיוק העניין. רבותי, בארצות-הברית לא הכול זה NYPD.

סיגל כספי:

אני לא יכולה לפרוס עכשיו, יש 182 חברות באינטרפול. קורה לנו כל יום שבמדינות שונות, במחוזות שונים, בערים שונות, שם אנחנו צריכים להתמודד עם אותם עבריינים. אין לי יכולת להגדיר את זה.

היו"ר דוד רותם:

איך פונה אליכם משטרת ניו-יורק?

סיגל כספי:

דרך האינטרפול, או דרך נציג שלהם שיושב פה בארץ, או דרך הנציג של המשטרה שיושב בארצות-הברית. יש לנו כמה ערוצים שבאמצעותם יכולים לפנות.

גלי בן-אור:

לא ברור לי מה הבעיה עם השריף של ג'קסונוויל. אם בג'קסונוויל מתרחשת עבירה כלשהי, אני רוצה לקוות שהוא איש ישר וממלא את תפקידו כדין, ואנחנו נרצה לסייע.

היו"ר דוד רותם:

הבעיה עם השריף של ג'קסונוויל, שפעם הגעתי לג'קסונוויל יחד עם חבר הכנסת רן כהן.

גלי בן-אור:

היתה בעיה עם השריף?

היו"ר דוד רותם:

בעיה קשה מאוד. איך שיצאנו משדה התעופה, העמידו על כל אחד מאתנו שני שומרי ראש, לקחו אותנו קודם במכונית משטרה, וכשרצינו ללכת לעשן, פעם זה היה דרך הדרך הזאת ופעם דרך הדלת הזאת. הם פשוט ירדו לחיינו.

גלי בן-אור:

נשמע שהם רצו להגן על אדוני.

היו"ר דוד רותם:

איזה להגן עלי? מי מכיר אותי בכלל בג'קסונוויל. אני יכול להסתובב ברחוב, תאמיני לי, אף אחד לא יודע מי אני. להיפך, רק משום שהם הסתובבו סביבי עם אזעקות ועם סירנות, אז כולם ידעו שיש פה מישהו שכדאי להתנקש בו. 

סיגל כספי:

לא הבנתי מה הבעיה.

היו"ר דוד רותם:

הוא לוקח את הדברים יותר מדי ברצינות.

גלי בן-אור:

נהפוך הוא, הוא דווקא צריך להיות הראשון - - -

סיגל כספי:

כאשר מבקשים מאתנו משהו או שאנחנו מבקשים, חייבת להיות עילה פלילית, סעיף בחוק שלנו ושלהם למה מבקשים. למשל, אם מתקשרים אלי ממשטרת בולגריה, מביקורת גבולות, באמצע הלילה ואומרים לי: פלוני נמצא פה, הוא טוען שהוא X, יש לו בדרכון מספר תיעודים, אני צריך שתבדקי, או אדם שנרצח בבית מלון, יש לו בכיס דרכון, אומרים לנו: כך וכך, תזהו אותו. אנחנו מגלים על-פי המאגר שהוא בכלל עבריין נמלט. אין לי יכולת לבוא ולהגיד: דווקא X ולא Y. המקרים נועדו פעם אחת גם למנוע עוול - בזיהוי לא נכון – הרבה מאוד גורמים עוינים היום משתמשים בתיעוד של מדינת ישראל, כולל אירנים, והרבה פעמים, אם אני רוצה שיעצרו אדם כמו בועז יונה לדוגמה, שנמלט בזמנו לחוץ-לארץ, חשבו שהוא בו זמנית ברומניה, באיטליה, בכל מיני מקומות, אני מפנה הודעה עם טביעות האצבעות, עם התמונה, ואני אומרת: בבקשה, מי שמזהה את האדם הזה, נא לעצור אותו.

לילה מרגלית:

אין כאן עילות ברורות ומוגדרות אפילו.

סיגל כספי:

יש עילות בסעיף הקודם, הוא עבר רגע לתוספת. העילות הספציפיות בסעיף הקודם, בסעיף הראשי.

לילה מרגלית:

בסעיף הראשי אין עילות ספציפיות.

היו"ר דוד רותם:


מה זה "רשות להגנה על עדים"?
אלעזר כהנא:

חלק כמעט מובן מאליו והכרחי במסגרת הרשות להגנה על עדים, הישראלית, זה שיתוף פעולה עם גורמים מקבילים בחוץ-לארץ. ואם עד שלנו נמצא בחוץ-לארץ, אז הרשות להגנה על עדים בחוץ-לארץ, שמגנה עליו, צריכה לדעת מי היריבים שלו, ולצורך זה הם צריכים לקבל תמונות למשל, או שהם פונים לא דרך רשות, אלא הם מגנים, נניח, על עד שלהם, לא קשור לרשות שלנו, ולעד שלהם יש יריבים ישראלים שמנסים לתקוף אותו, או משהו כזה, הם צריכים לדעת מי היריבים האלה, איך לזהות אותם ואיך להיזהר מהם, כי לא מכירים אותם בחוץ-לארץ, לא יודעים מיהם, אבל יודעים שפלוני-אלמוני, לפי מידע, מגיע לגרמניה כדי לפגוע בעבריין גרמני, שעכשיו מוגן על-ידי הרשות להגנה על עדים, הגרמנית. זה משהו שאנחנו מכירים, אז איך עושים את זה.

סיגל כספי:

זה לא די-אן-איי, דיברנו  על זה גם בפעם הקודמת.

היו"ר דוד רותם:

זה לא די-אן-איי, זה תמונות - - -

אלעזר כהנא:

בדרך כלל זה תמונות וטביעות אצבע. נכון להיום השימוש בהעברה הבין-לאומית ה-די-אן-איי הוא יחסית בהיקפים מאוד נמוכים בדרך הזאת, אבל סביר להניח שגם זה ישתנה.

אפרת פינק:

הסעיף מדבר על כל נתוני הזיהוי.

אלעזר כהנא:

זה לא שאין היום די-אן-איי בכלל, וסביר להניח שזה ישתנה ככל - - -

לילה מרגלית:

הסעיף יחול גם על די-אן-איי?

היו"ר דוד רותם:

אתה רוצה להעביר די-אן-איי?

אלעזר כהנא:

אנחנו לא עשינו הבחנה, בעינינו זה אותו דבר. 

היו"ר דוד רותם:

תסביר לי למה צריך להעביר די-אן-איי לרשות להגנת עדים בחוץ-לארץ.

אלעזר כהנא:

נכון לעכשיו אין לי דרך לחשוב למה הרשות להגנה על עדים בחוץ-לארץ צריכה לקבל די-אן-איי, אני לא חושב על רעיון.

היו"ר דוד רותם:

למה רשות הגירה כן צריכה לקבל די-אן-איי?

אלעזר כהנא:

די-אן-איי זה כלי זיהוי משמעותי, אבל יכול להיות ששם יסתפקו בטביעת אצבע. אם אין צורך, לא מעבירים. אסור לנו להעביר מה שאין בו צורך. אפשר לעשות תוספת שהיא מורכבת מסוגים שונים של רשויות לפי קבוצות.

היו"ר דוד רותם:

אני חושב שזה נכון, כי בסופו של דבר אתם רוצים להעביר לגוף שלא בשליטתכם, אתם לא יודעים איך זה נשמר.

אלעזר כהנא:

אנחנו לא מעבירים לו.

היו"ר דוד רותם:

ברגע שאתה כותב "מידע מן המאגר", אז מידע מן המאגר כולל הכול, זה לא רק תמונות וטביעות אצבע.

אלעזר כהנא:

אין מניעה שבגופים האלה נסווג בין גופים ונגיד, שגופים בקבוצה א' הם גופים שיקבלו רק תמונות ותביעות אצבע, וגופים בקבוצה ב' יקבלו גם די-אן-איי. אין בעיה.

היו"ר דוד רותם:

מצוין.

אורי מקלב:
השאלה, אם יקבלו רק על-פי בקשה מיוחדת.

היו"ר דוד רותם:

בוודאי, זה רק על-פי בקשה.

אלעזר כהנא:

או בקשה שלהם או בקשה שלנו.

סיגל כספי:

יכולה להיות גם בקשה שלנו.

לילה מרגלית:

כתוב, לא רק על פי בקשה.

אלעזר כהנא:

או בקשה שלהם או בקשה שלנו.

היו"ר דוד רותם:

לפעמים זה אינטרס של המשטרה הישראלית.

לילה מרגלית:

אין שום עילה מוגדרת שקובעת מהם המקרים הספציפיים שבהם מותר לעשות את זה. כתוב: במסגרת מניעה או סיכול של עבירות, במסגרת חקירה.

יפעת רווה:

זו העילה.

היו"ר דוד רותם:

אלה עילות ברורות מאוד.

לילה מרגלית:

במסגרת מניעה או סיכול של עבירות, באופן כללי אפשר להעביר מידע בלי מגבלות, כולל מידע גנטי, שניטל מאנשים חשודים שלא הורשעו בחיים שלהם, למדינות זרות מבלי לפקח על האופן שבו ייעשה בזה שימוש אחר כך.

אלעזר כהנא:

עם פיקוח. יש מגבלות מה מותר ומה אסור.

לילה מרגלית:

אין שום דרך לדעת מה נעשה עם זה אחר כך.

היו"ר דוד רותם:

אני מבקש לחלק את זה.

אפרת פינק:

יש בעיה נוספת. מדובר על העברת מידע לשימושים מסוימים, אבל אחר-כך, בכל דבר כזה, יש חריג. אם מסתכלים על סעיף קטן (ב) "העברת מידע לפי סעיף קטן (א)" בתנאים האלה: (1) השימוש במידע יהיה רק למטרה - - - אלא אם כן אישר קצין משטרה בכיר- - -; (2) המידע לא ייאגר, אלא אם כן אישר קצין משטרה בכיר- - -; (3) המידע לא יועבר- - - אלא אם כן אישר - - -. למעשה, בכל מקרה, קצין משטרה בכיר יכול לאשר שהמידע שם ייאגר. כשמדובר על מידע, למשל, גנטי, שוב, המקרה הזה של חשודים, יכול להיות מצב שפה זה יימחק אחרי שבע שנים, ושם המידע ייאגר באישור קצין משטרה בכיר לתמיד לצורך העניין.

היו"ר דוד רותם:

ואז מה יקרה?

אפרת פינק:

זו פגיעה באותם אנשים שהיו חשודים, ולמעשה הם אפילו לא הורשעו בשום דין.

היו"ר דוד רותם:

מה הבעיה במאגר בזה שזה יישמר? אני לא חושש שהמאגר שלי, של כל ה-די-אן-איי וכל טביעות האצבע והתמונות שלי, יופצו לכל העולם, שישמרו את זה, זה אף פעם לא יגיע אליהם, כי אני לא חושש שאני הולך לעבור עבירות, בטח לא בחוץ-לארץ, שם אני ילד טוב ירושלים. איזו פגיעה יש בזה?

אפרת פינק:

יש פגיעה שהיא פגיעה בפרטיות, והחוק הזה מכיר בה. אחרת היינו לוקחים מכל אזרחי מדינת ישראל את כל הנתונים.

היו"ר דוד רותם:

לאט-לאט. מאיר שטרית עובד על זה.

אפרת פינק:

החוק הזה קובע במטרות שלו ובתכליות, ולפי הסעיפים שחוקקו בסופו של דבר, תנאים מסוימים מאוד. החוק כן הכיר בזה שיש פגיעה בפרטיות. מעבר לזה, יש גם טעויות. נניח שהייתי חשודה באיזה תיק – אני מקווה שזה לא יקרה לי – והסתבר בסוף שיצאתי בדין זכאית, אני לא רוצה להיות נתונה לחשש עתידי שגם בחוץ-לארץ יחליטו מאיזו סיבה שה-די-אן-איי שלי צריך להיאגר, ואני צריכה ללכת להוכיח ולנהל תיקים, אפילו אם בסופו של דבר יתברר שזה לא זה. למה אני צריכה להיות פתוחה לסכנה הזאת רק בגלל זה שקצין משטרה בכיר החליט ששם זה יכול להיאגר? נראה לי שהחוק קובע מגבלות, וצריך לעמוד במגבלות של החוק, ולא לאפשר כל הזמן חריגות מהחוק הזה.


רבותי, אנחנו נעשה עשר דקות הפסקה, אני חייב ללכת להצביע, ואני אחזור. תודה.

(הישיבה נפסקה בשעה 09:55)

הישיבה נתחדשה בשעה 10:10)

היו"ר דוד רותם:

בתוספת השנייה - - -

אלעזר כהנא:

נפריד בין שני סוגים של גופים.

אפרת חקאק:


חוץ מהאינטרפול והיורופל והמשטרות, למי הייתם רוצים להעביר מידע גנטי?

אלעזר כהנא:

נעבור על זה בנפרד. נבדוק את זה.

היו"ר דוד רותם:

תני להם לחשוב. כן, אדוני. בבקשה.

שמואל דגני:

שלום, הייתי רוצה להעלות בעיה שלא קשורה כרגע בנושא הדיון, וזה הנושא של טביעות האצבע. למה לא לקבוע כללים להוצאה של טביעות אצבע כמו כללים להוצאת די-אן-איי? למה לעשות את ההבחנה הזאת?

היו"ר דוד רותם:


כמו שאמרת, זה לא קשור לנושא הזה. יש הבדל בין טביעות אצבע לבין די-אן-איי, יש הבדל מהותי, כי די-אן-איי זה דבר שאדם נותן מתוך גופו, ובין מצב של טביעות אצבע, שאפשר לאסוף אותן באלף ואחת דרכים. זה שונה לחלוטין, די-אן-איי וטביעות אצבע. בדי-אן-איי צריך להיות הרבה יותר זהירים מאשר בטביעות אצבע.


רבותי, אנחנו עוברים לפרק שעוסק בנעדרים ואלמונים. איפה חברינו הטובים מניו-זילנד?

סיגל כספי:

אתה לא רואה שהוא חזר מניו-זילנד?
היו"ר דוד רותם:

הוא לא נראה.

אלעזר כהנא:

בהקדמה לכל הנושא הזה, אף-על-פי שזה לא מאוד חשוב, צריך לומר את זה, נושא של נעדרים ואלמונים ככזה, ראשית, יחסית לשאר הנושאים בחוק הזה, הוא לא סדר דין פלילי, הוא לא סמכויות אכיפה של המשטרה, זה נושא שאנחנו לא "נמדדים" עליו, נקרא לזה כך. עם זאת, המשטרה מטפלת בתחום הזה לאורך כל השנים ורואה בו עבודת קודש ועושה כל מה שאפשר כדי לסייע בעניין הזה. גם המכון לרפואה משפטית מעורב. זו הערה ראשונה. זה ממש שירות לציבור. לצורך העניין, כמה שאפשר לסייע, כדי להקל על סבל המשפחות, זה דבר חשוב. 

דבר שני, באופן טבעי לא היינו מתחילים בהסדרת נושא הנעדרים והאלמונים והטיפול בהם בחוק סדר הדין הפלילי, אבל כל הנושא הזה התחיל, ולמעשה גם מה שעומד בפנינו כרגע זו השאלה של הלינקייג' בין הנעדרים והאלמונים למאגר הפלילי – האם ובאיזו מידה נכון לאפשר סיוע של המאגרים הפליליים, על מנת לסייע לזהות אלמונים או לאתר נעדרים, כשיש מחירים. מצד אחד, ה"חשש" הוא שאדם אלמוני, הזיהוי שלו יפליל אותו, למרות שזה לא הכרחי, כמו שנסביר בהמשך, אבל הזיהוי יפליל אותו, או לחילופין נעדר, כשמחפשים אותו, השימוש במאגר הפלילי יפליל אותו, יאמר לנו שהוא היה מעורב או מעורב בעבירה פלילית כלשהי, מצד שני, זו דרך שיכולה לסייע לאתר את הנעדר או לזהות את האלמוני, ופה יש שאלה של מחירים, של איזונים. 

אנחנו באנו עם ההצעה שלנו. בגלל התסכול של ישיבה מול משפחות שמחפשות, קצת להקל את הסבל, ואנחנו יודעים שיכול להיות שיש לנו תחת היד תשובות בשבילם, אבל אנחנו פשוט מנועים מלעשות שימוש במאגרים האלה למטרות האלה, חשבנו שנכון להציע את זה. 

אני גם אזכיר שבסעיף 11טז לחוק היום, חלק מהמטרות של המאגר זה לזיהוי אלמונים ונעדרים, רק שהחוק לא מאפשר לעשות שימוש במאגר, כיוון שהוא אוסר את ההשוואה ואת ההכללה, אז השאלה היא איך אפשר להשתמש אם החוק אומר שאפשר לעשות שימוש לצורך נעדרים ואלמונים, והחוק לא מאפשר, לא הכללה ולא השוואה – איזה שימוש אפשר לעשות? יש פה סתירה לכאורה. 

היום אנחנו מבינים את הסתירה הזאת באמירה שמה שמותר לעשות במאגרים, זה פשוט לשלוף. זאת אומרת, אם קיבלתי דגימה מחוץ-לארץ של נעדר או גופה של אדם שהוא כנראה ישראלי, ויש לו שם ותעודת זהות, ואני יכול לשלוף את הדגימה שלו מהמאגר הפלילי ולהשוות אחד מול אחד, זו הכוונה שאפשר לעשות שימוש לעניין הזה במאגר. אבל להשוות מול כל המאגר או להכליל במאגר, זה לא. זה מה שעושים היום, אבל זה מעט מאוד, כי יכול להיות שאפשר להיעזר במאגר הזה הרבה יותר לצורך המטרה הזאת. אלה הדברים שאנחנו למעשה מציעים פה. היה איזה נוסח שהציעה הכנסת, אנחנו הצענו על הדרך הזאת, זאת אומרת, על בסיס ההצעות האלה, שיפור להצעה שלנו. עדיין יש פערים מסוימים, שלדעתי הם לא מהותיים, הם יותר מקצועיים. 

היו"ר דוד רותם:

מי ינהל את המאגר?

אלעזר כהנא:

בנתוני זיהוי מדברים גם על די-אן-איי, טביעות אצבע ותצלומים. טביעות אצבע ותצלומים זה רק המשטרה. די-אן-איי – בנושא הזה אנחנו מסתייעים במכון לרפואה משפטית, שהגופות מגיעות לשם, נטילת הדגימות מהגופות מתבצעת שם, בדיקות גופות האלמונים מתבצעות שם, ולכן הנתונים לזיהוי גנטי של נעדרים ואלמונים מתבצע במקביל במשטרה ובמכון. 

היו"ר דוד רותם:

מי ינהל את המאגר? איפה יהיה המאגר?

אלעזר כהנא:

בעלי המאגר יהיו המשטרה.

היו"ר דוד רותם:

איפה יהיה המאגר?

אלעזר כהנא:

אנחנו במשטרה נשמור עליו כמו המאגרים הפליליים, אותו דבר.

היו"ר דוד רותם:

מה יהיה במכון לרפואה משפטית?

היו"ר דוד רותם:

זה אולי המכון יסביר.

מיה פרוינד:

אצלנו יהיה עותק שאנחנו ננהל אותו. זאת אומרת, נבצע בו הצלבות, כי כל המטרה של המאגר היא שאפשר יהיה להצליב בין נתוני זיהוי, הכוונה לדי-אן-איי של אלמונים לבין בני משפחות, כדי למצוא זיהוי. 

אני רוצה לציין שההצלבות האלה לחלוטין שונות מההצלבות במאגר הפלילי, מפני שהן הרבה יותר מורכבות, ובמכון לרפואה משפטית הצטבר המון ידע בנושא הזה, ואני חושבת שאנחנו יודעים לעשות טוב היום את הנושא של ההצלבות. 

לגבי צורת השמירה, מתוך זה שאנחנו בית חולים ממשלתי, אנחנו מסונפים לאסף הרופא. כל אבטחת המידע היא כמו במערכת ממשלתית רגילה. אנחנו מקפידים, על-פי חוק מידע גנטי והגנת הפרטיות, להפריד בין נתוני זיהוי לפרטים מזהים, כל אמצעי שמבטיח סודיות נשמר.
יו"ר דוד רותם:

מי יממן?

מיה פרוינד:

מחציתו של התקציב לפרויקט הזה ממשרד הפנים, מחציתו ממשרד הבריאות.

היו"ר דוד רותם:

אתם יכולים לספר לי איך אתם עובדים היום? כמה גופות? כמה נעדרים? מה אתם עושים?

מיה פרוינד:

נכון להיום, לפני שהנושא הזה של המאגר הועלה – דרך אגב, זו יוזמה שעלתה לפני שלוש שנים – כל אלמוני שמגיע, מתנהל כמו תיק עצמאי, זאת אומרת, ישנו אלמוני. אם אין אמצעי זיהוי, אין משפחה, אין שיניים, טביעות אצבע וכן הלאה, נלקחת ממנו דגימת רקמה, והגופה עצמה נקברת כאלמוני, ולא נעשה שום דבר עם הדגימה הזאת. לימים, כשהיחידה החוקרת מחליטה שמדובר על משפחה כלשהי, אנחנו שולפים את אותה דגימה, גובים ממנה פרופיל די-אן-איי – אני אציין שלפעמים זה מעצמות או מגופות שנמצאות בריקבון, והטכנולוגיה והצד המדעי רק לאחרונה נתון בידינו – אנחנו קובעים פרופיל גנטי מהדגימה של האלמוני ודגימות מבני המשפחה, ומצליבים. במקרה שיש התאמה שאנחנו יכולים להגיד ברמה סטטיסטית גבוהה שאכן מדובר בבן המשפחה של המשפחה הזאת, הכול טוב ויפה, יש זיהוי, והכול נגמר. אם אין התאמה, התיק הזה של האלמוני נגנז. מאידך, התיק של בני המשפחה נגנז ואין בזה שימוש לאלמוני הבא שיבוא או לבני המשפחה הבאים שיבואו. 

ההצעה לגבי המאגר מאפשרת לשלוף את כל אותם אלמונים, שעד היום לרובם אין בכלל פרופיל, או כאלה שיש להם פרופיל ולא הוצלבו מול משפחה, להצליב מול כל בני המשפחות של הנעדרים, כשהיום יש 500 משפחות נעדרים, שהסבל שלהם, כבר ציינו, הוא רב מאוד. מי שראה את התוכנית על אמא של עדי יעקבי, ילדה בת 17, שנעלמה לפני 14 שנים, ראה איזה סבל עובר על משפחה רק בגלל חוסר הוודאות מה קורה. אנחנו מאמינים שבתוך 320 הדגימות שנמצאות אצלנו היום, של האלמונים, נוכל לעזור לחלק מהמשפחות לדעת מה עלה בגורלם של בני המשפחה הנעדרים.

היו"ר דוד רותם:


היום אתם לא יכולים לעשות את זה.
מיה פרוינד:

היום אנחנו לא יכולים לעשות את זה, אם אנחנו לא עושים אוסף של אלמונים ואוסף של בני משפחה.

אלעזר כהנא:

השאלה האם זה אסור היום או לא היא שאלה. אני לא בטוח שזה אסור היום. דעתי לא קובעת כלום, אבל היא נוטה שמותר היום להקים מאגר. אין איסור חוקי להקים מאגר. יש חוק מידע גנטי, יש חוק הגנת הפרטיות. אין ספק שעדיף להסדיר את זה בחוק. הסברתי שלא באנו לפה כדי להסדיר הקמת מאגרים נעדרים ואלמונים, באנו לפה כדי להסדיר את החיבור למאגר הפלילי. היועצת המשפטית הציעה שנושא נעדרים ואלמונים יהיה במאגר נפרד, וזה מקובל עלינו לחלוטין, ומכאן הגיעה ההצעה להקים מאגר נעדרים ואלמונים, אבל זה לא אומר שאי-אפשר להקים מאגר כזה גם אם אין הסדרה חוקית אליו. אם יש הסדרה חוקית, זה בוודאי עדיף, אין ויכוח.

היו"ר דוד רותם:

מה שיקרה במאגר הזה, תהיה השוואה בין האלמוני לבין כל בני המשפחות שנתנו דגימה. איך תחברו למאגר? מה תחפשו במאגר?

אלעזר כהנא:

הצענו פירוט מאוד מדויק מה ומתי יחובר למאגר הפלילי. אנחנו מפרידים בין אלמונים שהם גופות, מתים, לאלמונים חיים ונעדרים. בני משפחה בכל מקרה לא ייכנסו למאגר הפלילי. למשל, גופת אלמוני, 14 יום אחרי שהוא אותר, אם הוא לא זוהה, הוא יוכלל במאגר הפלילי.

היו"ר דוד רותם:

למה הוא צריך להיכלל במאגר הפלילי? למה לא מספיק שניתן לכם רשות לבדוק את זה במאגר הפלילי בלי הכללה?

אלעזר כהנא:

המאגר הפלילי בזמן נתון, ברגע שנמצא אלמוני, רוב הסיכויים שאם ימצאו אותו, ימצאו עכשיו. אבל בהחלט יכול להיות שבעתיד תיכנס דגימה שלו. קודם כול יש איחור, זה לא מיידי, לא כל הדגימות מכל הארץ, בכל הזירות ובכל המצבים, מגיעים. עד שמתבצעות הדגימות ועד שזה מועבר למאגר, זה לוקח זמן, ויכול להיות שמאוחר יותר תיכנס דגימה למאגר שתזהה אותו, או תחבר אותו לזירה כלשהי, תחבר אותו לאיזה בית, לאיזה מקום שיאפשר את הזיהוי שלו. יכול להיות בעתיד שהוא יימצא באיזו זירה. לצורך העניין, נתפס רכב שקשור לאיזו עבירה, ופתאום מסתבר שדגימות של האדם הזה נמצאו בתוך הרכב, וקיבלתי יכולת מסוימת לחבר אותו ולזהות אותו. זה לא אומר עליו כלום, זה לא מפליל אותו.

היו"ר דוד רותם:

אתה לא מוציא אותו מגדר אלמוני במקרה כזה.

אלעזר כהנא:

בהרבה מקרים – כן. יש לי מאיפה להתחיל, פתאום אני רואה שהוא מחובר לאיזה רכב מספר מסוים, מקום מסוים, ומסתבר שאותו רכב היה מוחזק פעם על-ידי אדם שהוא נעדר. 

היו"ר דוד רותם:

בתא המטען מצאו עקבות דם, אז אתה יודע שברכב הזה העבירו את האלמוני הזה, אבל אתה לא יודע שהרכב - - -

אלעזר כהנא:

אני מדבר על דברים פחות נוראיים, אני מדבר על כך שהוא היה הבעלים של הרכב פעם והוא לא זוהה, ועכשיו אנחנו אומרים: לפני כמה שנים החזיק את הרכב הזה פלוני-אלמוני, שערה שלו נמצאה ברכב ומסתבר שהוא נעדר ולא יודעים איפה הוא, ויכול להיות שזהו.

אורי ארגמן:

יש לי דוגמה נוספת. כשאנחנו מדברים על גופת אלמוני, היא לא בהכרח שלמה, ויכול להיות שחלקים ממנה, אם בכוונה או לא בכוונה, יימצאו בזירה כלשהי שנה, שנתיים, שלוש שנים אחר-כך. אם ניקח את דנה בנט, נניח והיא נאבקה וחלק מגופה נפל איפשהו, והוא יימצא כמה שנים מאוחר יותר, זה יכול בהחלט להצטלב לנו עם זירה, אפילו כחלקים. גופה ברוב המקרים שלמה, אבל זה לא תמיד כך. אנחנו אף פעם לא יכולים לדעת מול מה זה יצטלב. יכול להיות שלקח זמן עד שהכניסו אותה, וזה הצטלב מאוחר יותר עם דגימה מזוהה של חשוד שנפגע, או איזו זירה שנמצאת בזמן מאוחר יותר.

אפרת פינק:

אתה עושה השוואה חד-פעמית.

אורי ארגמן:

אם כל פעם אני עושה השוואה חד-פעמית, מה עשיתי בזה?

היו"ר דוד רותם:

השאלה שלי אחרת. אם נניח לקחו מאדם דגימה והוציאו מזה די-אן-איי, ואני מכניס את זה למאגר הפלילי, מה אפשר ללמוד על בני המשפחה?

גלי בן-אור:

לכל אדם יש הדי-אן-איי שלו.

לילה מרגלית:

יש חיפושים משפחתיים.

היו"ר דוד רותם:

ברגע שהכלילו את זה במאגר הפלילי, מחר בבוקר האח של אותו אדם, מוצאים את הדי-אן-איי שלו בזירה כלשהי, מה האפשרות שזה יזהה את האנשים?

אלעזר כהנא:

מתי זה יכול לקרות? מה המקרה שזה יזהה את מי? את מי זה יזהה, את האלמוני או את בן המשפחה?

גלי בן-אור:

את בן המשפחה.

היו"ר דוד רותם:

את בן המשפחה.

אלעזר כהנא:

האלמוני לא מזוהה.

יפעת רווה:

בן המשפחה מזוהה, אם אני מבינה נכון.

אלעזר כהנא:

זה לא פוגע בו. להיפך, זה מאפשר לזהות את האלמוני. זה פוגע בבן המשפחה.

היו"ר דוד רותם:

רבותי, יש אלמוני, יש לו שלושה אחים. מהאלמוני לקחו את המידע הגנטי, הכלילו את זה במאגר המשטרתי. כעבור שנתיים אחיו מעורב בפשע כלשהו ומצאו בזירה את הדי-אן-איי של אחיו, האם זה יאפשר - - -

אלעזר כהנא:

בהנחה שאחיו יעלה – בן משפחה לא בהכרח אמור לעלות במאגר, כי אנחנו לא מחפשים במאגר הפלילי בן משפחה, אבל נניח שהוא עלה בטעות כבן משפחה – זה לא עוזר לי בכלום, כיוון שהאלמוני לא מזוהה. איך זה ישפיע על הזיהוי?

היו"ר דוד רותם:

האלמוני זוהה.

אלעזר כהנא:

מי שזוהה, נמחק. לפי ההוראות מי שזוהה, נמחק. כתבנו הוראה שמי שזוהה, נמחק. 

היו"ר דוד רותם:

לקחת די-אן-איי מאח ולא פענחת עדיין את העבירה. הכנסת את זה עם הדי-אן-איי – יש לו שני אחים, אמרנו – וזיהית גם את האלמוני, ואחרי שנה זיהית גם את האח שלו. אני רוצה לדעת, האם אפשר לזהות את האח? 

אלעזר כהנא:

אם זיהיתי את האלמוני, זה מה שרציתי, לזהות את האלמוני.

היו"ר דוד רותם:

עכשיו יש לך די-אן-איי, שאתה מזהה גם את האח שלו על ביצוע עבירה, ולא על זה נתתי לך את המאגר.

אושירה זמיר:

אם אח שלו ביצע את העבירה, והפרופיל שלו מתאים לפרופיל מזירת העבירה, המאגר יעלה על זה כבר מלכתחילה.

יפעת רווה:

בשביל מה צריך את האלמוני?

היו"ר דוד רותם:

אין לך את המידע על האח. את המאגר לאח יש לך פתאום, כי הוא נתן די-אן-איי לצורך זיהוי האלמוני, ואז את קושרת גם את האח.

אושירה זמיר:

להיפך, זה יכול לעזור לאלמוני.

אורי ארגמן:

בני משפחה לא נבדקים מול המאגר של הזירות.

אלעזר כהנא:

גם לא באלמונים. באלמונים אין משפחה, כי הוא אלמוני, לא יודעים מיהו.

היו"ר דוד רותם:

רבותי, יש 361 דגימות של בני משפחה במכון?

אלעזר כהנא:

של נעדרים.

היו"ר דוד רותם:

כמה בני משפחה?

אושירה זמיר:

בני המשפחה הם אצלנו.

מיה פרוינד:

320 אלמונים וכ-500 נעדרים במדינת ישראל, כשעוד לא דגמו בני משפחה.

אפרת פינק:

זה כולל גם חיילים?

היו"ר דוד רותם:

כמה בני משפחה נדגמו ממולם?

מיה פרוינד:

בינתיים זה בתהליך.

אושירה זמיר:

כל בני המשפחה מגיעים אלינו. עשינו עד היום 450.

היו"ר דוד רותם:

נריץ אחד מול השני ואנחנו נזהה את האלמוני.

אלעזר כהנא:

זה לא פלילי.

גלי בן-אור:

מחוץ למאגר הפלילי. השוואה בין בני המשפחה לבין גופות האלמונים על מנת למצוא התאמה ביניהם. ברגע שאחד מהם מזוהה, הוא מקבל שם וזהות, המשפחה מקבלת תשובה למה שהעיק עליה כל השנים, ובזה נגמר העניין. שום דבר מתוך זה לא נכנס למאגר הפלילי.

היו"ר דוד רותם:

מה כן ייכנס למאגר הפלילי, אם כך?

אלעזר כהנא:

התחלנו מהאלמונים, מגופות האלמונים. האלמונים שהם לא מזוהים, ואז הם לא יכולים לזהות אף אחד, כי הם בעצמם לא מזוהים.

גלי בן-אור:

הפרופילים של הנעדרים עצמם, ככל שיופקו - - -

אלעזר כהנא:

התחלנו מהאלמונים. יש אלמונים חיים: אנשים מחוסרי הכרה, אנשים עם אלצהיימר, שפשוט לא יודעים מיהם, הגיעו לאיזה מקום ורוצים לדעת מיהם. הם לא יושוו מול מאגר הזירות, הם יושוו רק מול החלק של האנשים המזוהים. אם הם כבר מזוהים, הם כבר במאגר, אז לא הפללתי אותם, הם כבר במאגר. בזירות הם לא מעניינים אותי, כי בזירות אלה דגימות לא מזוהות, לכן זה לא עוזר לי. אני רוצה לדעת מי האדם שאצלי. הוא אלמוני, אז מה עוזרות לי הזירות? זה לא עוזר. ולכן הם יושוו רק מול החשודים שכבר קיימים במאגר. להבנתנו, זה לא משהו שפוגע. אני מדבר כרגע על אלמונים חיים, שאין דרך לזהות. 

נעדרים – דגימת הנעדר עצמו, לא בני המשפחה שלו, אנחנו רוצים גם אותם להכליל במאגר. נעדר יכול לעלות בזירה כלשהי, מסתבר שנעדר הוא מישהו שנרצח באיזו זירה ולא יודעים מיהו ומהו, והוא יכול לעלות היום, יכול לעלות בעוד זמן בזירה כלשהי, יכול להיות שהוא מתחזה ומסתובב בשם אחר, ופתאום הוא יידגם בשם מסוים ויעלה במאגר בשם אחר. זו התכלית של הכללת הנעדרים, ועלתה פה הדוגמה של דנה בנט.

היו"ר דוד רותם:

האלמוני נמצא במאגר הפלילי, נכון? זיהית אותו, הוא יימחק מן המאגר?

אלעזר כהנא:

כן.

גלי בן-אור:

מטרת ההכנסה היא אך ורק כדי לתת לו זהות. ברגע שעומדים במטרה הזאת, נגמר העניין.

אפרת חקאק:


זה משנה את הקונספציה של המאגר עד היום, כי עד היום אנחנו מכניסים די-אן-איי למאגר רק כשמישהו חשוד, או לפעמים אם הוא נותן הסכמה. במקרה הזה אנחנו נאפשר לבן משפחה לתת את הסכמתו להכניס די-אן-איי של מישהו אחר למאגר.

אורי ארגמן:

אין לך בן משפחה, מדובר באלמוני.

אלעזר כהנא:

על נעדר היא מדברת.

אפרת חקאק:


על נעדר. הדבר הכי מהפכני בהצעה הזאת זה הדבר השלישי, הכללה של די-אן-איי של הנעדר עצמו, שבן משפחה נותן את הדי-אן-איי של מישהו אחר, ואז מכלילים אותו במאגר.

גלי בן-אור:

המטרה הראשונית של המאגר היתה בין היתר לזהות ולאתר נעדרים. זה עוד היה כך גם בחוק מידע גנטי, שקדם לחוק הזה וקבע את המסגרת של השימושים המותרים במידע גנטי.

אפרת פינק:

הם נעדרים בהקשר פלילי. זאת אומרת, אחת הבעיות בתיקון המוצע היום, שהמסגרת הזאת, לא בטוח שהיא מתאימה. למשל, לא נמצאים פה בדיון אולי ארגונים שרוצים להביע עמדה לגבי הנושא של הנעדרים.

היו"ר דוד רותם:

הם לא נמצאים. מה אני אעשה? אני אעצור את הדיונים עד שיבואו הארגונים ונחפש אותם?

אפרת פינק:

השאלה, אם זה מתאים לחוק סדר הדין הפלילי.

טליה ארגמן


מי לא רוצה לזהות את הנעדרים, חוץ מהנעדרים החיים שמתחבאים אולי.
אפרת פינק:

אנשים לא רוצים שהמידע של המשפחות שלהם ייכנס למאגר פלילי.
היו"ר דוד רותם:

בני משפחות לא ייכנסו למאגר הפלילי.

גלי בן-אור:

אם הן לא ירצו, זה לא ייכנס, אבל זה הכלי שיש בידי המשטרה כדי לאתר אותם.

טליה ארגמן:


אם יש משפחה של נעדר שלא רוצה להיבדק ולא רוצה שימצאו את הנעדר, היא לא תבוא להיבדק.

אפרת פינק:

היא יכולה למשל, לבקש שיבדקו את זה מול מאגר מסוים ולא להיכנס למאגר הפלילי.
גלי בן-אור:

איזה עוד מאגרים יש?

אפרת פינק:

המאגר של נעדרים.
גלי בן-אור:

יש זיהוי בין מאגר הנעדרים למאגר האלמונים, אבל יש כלי נוסף – זיהוי מול המאגר הפלילי, כדי לראות אם יש מידע נוסף. הכול תלוי בהסכמת המשפחה. משפחה שלא תרצה לא צריכה ארגון בשביל לא להסכים.
אפרת פינק:

השאלה אם יאפשרו להם השוואה X ולא השוואה Y.

אלעזר כהנא:

תני דוגמה.

לילה מרגלית:

אמרת למשל, שתהיה השוואה מול החשודים הנאשמים והמורשעים ולא מול הזירה.

אלעזר כהנא:

זה לגבי אלמוני חי.

לילה מרגלית:

אני שואלת מבחינה פרקטית, החיפושים הם חיפושים נפרדים ואפשר להגדיר את זה מראש כחיפוש - - -

אלעזר כהנא:

אפשר להגדיר את זה, אבל השאלה היא, מה התכלית. לגבי אלמוני חי, זה נכון, כי אנחנו לא רוצים להפליל אותו, הוא חי, אף-על-פי שיש סיכוי שמתישהו נזהה אלמוני חי. בסוף יזהו אותו. הוא הופך להיות נעדר. בצד השני הוא נעדר. מחפשים אותו, הוא חי. אבל נעדר, הוא יכול להימצא בזירות. אלמוני יכול לעלות בזירות בעבר או בעתיד, ולכן יש עניין להשוות אותו מול הזירות. 

לילה מרגלית:

וזה בהסכמה.

אלעזר כהנא:

לגבי נעדר, זה בהסכמה של המשפחה.

היו"ר דוד רותם:


אם נבוא ונאמר שבמקום להכליל אל מול המאגר הפלילי זה ייבדק פעמיים בשנה?

אלעזר כהנא:

אפשר, השאלה היא, מהי התכלית.

היו"ר דוד רותם:

התכלית היא למצוא את הנעדרים.

אלעזר כהנא:

אם זה נבדק פעמיים בשנה זה כמו להכליל. מה ההבדל? זה לאחר את הבדיקה בכמה חודשים. כל פעם מחדש אתה בודק אותו מול כל מה שקיים באותו זמן, אז מה זה משנה אם הכללתי אותו לפני חצי שנה וכל מה שעלה לי בחצי השנה הזאת לא עזר לי? 

אורי ארגמן:

נבוא למשפחה ונגיד "יכולנו לזהות אותו לפני ארבעה חודשים, אבל משום שאחת לחצי שנה מותר לנו, לא זיהינו קודם"? אני לא רואה תכלית לעניין הזה.

גלי בן-אור:

נקודת הקצה היא החשובה, המחיקה בעת - - -

אורי ארגמן:

מה התכלית אחת לחצי שנה או עשר פעמים בשנה? מה ההבדל?

היו"ר דוד רותם:

העניין של ההכללה, ההכללה במאגר הפלילי.

אורי ארגמן:

להכללה יש מטרה אחת.

היו"ר דוד רותם:

לי לפחות קשה עם זה שאתה שם נעדר במאגר פלילי. מה אתה רוצה ממנו? האיש לא עשה כלום. תשווה את זה - - -

אורי ארגמן:

אותה דנה בנט, שש שנים היתה נעדרת, בהנחה שהיא שירתה בצבא והיתה לנו דגימת הדי-אן-איי שלה, היא היתה יכולה לעלות בכל אחת מהזירות שבה אותו עבריין רצידיביסט, שרצח יותר מאשה אחת יכול היה להיבדק. ברכב שלו, או הוא עצמו, או בכלים שלו, היה אפשר למצוא טיפת דם, ולא בהכרח למצוא את הגופה של דנה בנט. אפשר היה משם לפתוח חקירה ולהתחיל לתשאל אותו על סיפור דנה בנט, ולא להשאיר את העסק בערפל עד שתימצא הגופה ויום אחד החברה תעלה בעניין. אחת לחודש ישנה משהו? אני לא מבין את התכלית מבחינה מקצועית.

גלי בן-אור:

אנחנו מבינים את העמדה של אדוני.

היו"ר דוד רותם:

הדבר שמפחיד אותי שאנשים יגידו: מה פתאום הכללת אותי במאגר פלילי, מה אתה רוצה ממני? להריץ את זה מול מאגר, זה בסדר.

גלי בן-אור:

נראה שאחת לחודש יענה מצד אחד על התכיפות במתן התשובה מוקדם ככל האפשר, ומצד שני יענה על כך שאנחנו לא מכלילים אותו במאגר ושמים את זה במסגרת הזאת.

היו"ר דוד רותם:

אין לי בעיה שזה לא יהיה לפי תאריכים, אבל לא הכללה, אלא בדיקה אל מול.

אושירה זמיר:

זה מאוד קשה. אם זה יהיה פעם בחודש, זה צריך להיות מאוד מוסדר. אני כבר לא מדברת על האלמונים החיים או על האלמונים המתים, יש מגבלות גם לתוכנה של המאגר ולניהול שלה. 

היו"ר דוד רותם:

לא הבנתי.

אושירה זמיר:

כבר עשינו הבחנה בין אלמונים חיים לאלמונים מתים, וזו כבר בעיה מבחינת ניהול תוכנת המאגר.

היו"ר דוד רותם:

כשמדברים על תוכנה במשטרה, זה תמיד בעיה, את זה אני יודע.

אושירה זמיר:

הכול מנוהל היום בתוכנות.

היו"ר דוד רותם:

לעשות שינוי כלשהו בתוכנה במשטרה, קריעת ים סוף היתה יותר קלה.

אושירה זמיר:

אפשר יהיה לעשות את זה פעם בחודש.

אלעזר כהנא:

אפשר לכתוב: מעת לעת, לפי הצורך.

היו"ר דוד רותם:

אני לא רוצה שיכלילו אנשים במאגר פלילי, כשהם לא פליליים.

אפרת פינק:

אולי אפשר להשאיר את זה למשפחות שהן יחליטו אם הן מוכנות להכליל או שהן רוצות בדיקה תקופתית.

אורי ארגמן:

המשפחה רוצה תשובה אתמול.

היו"ר דוד רותם:

המשפחה רוצה תשובה אתמול, והיא תחתום על כל מה שיתנו לה.

אושירה זמיר:

יש הרבה משפחות שלא נתנו דגימות.

אלעזר כהנא:

אלה מקרים היסטוריים, זה הרבה שנים אחורה.

היו"ר דוד רותם:

נראה את הנוסח המוצע של מאגר הנעדרים.

אפרת חקאק:


אין עדיין נוסח, יש נוסח שהצעתי ויש נוסח שהמשטרה העבירה. נעבור על כל השאלות, ממי נוטלים, איך בדיוק, ואז ננסח את הנוסח ביחד. מקובל עליך?

היו"ר דוד רותם:

כן. קודם כול, השאלה הראשונה היא, על מי האחריות לנהל את המאגר. זו השאלה הכי חשובה שיש.

אלעזר כהנא:

המשטרה.

היו"ר דוד רותם:

אני צריך גם לקבוע שהם לוקחים את הדגימות, מוציאים את הדי-אן-איי ומעבירים למשטרה.

אלעזר כהנא:

בהצעה שלנו כתוב כך.

היו"ר דוד רותם:

אצלם לא יישמר כלום. אם אתה מנהל את המאגר, המאגר אצלך.

אלעזר כהנא:

המאגר לניהול של נתונים גנטיים, הדי-אן-איי, במקביל חייב להיות עותק במכון הפתולוגי, כי בסופו של דבר חלק גדול מהעבודה וההשוואות עצמן, הם עושים.

היו"ר דוד רותם:

אז יש שני מאגרים.

אלעזר כהנא:

יהיה מאגר ועותק שלו.

היו"ר דוד רותם:

עותק שלו מפחיד אותי פחד מוות.

אלעזר כהנא:

אדוני, אני מזכיר שאלה נעדרים ואלמונים. המכון גם היום מנהל דגימות ביולוגיות, יש שם מעבדה ביולוגית.

היו"ר דוד רותם:

אתם תמיד מתגאים במערכת ההגנה על המאגרים שלכם. אמרה פה ד"ר מיה פרוינד שבמכון לרפואה משפטית זה מוגן כמו במשרדי ממשלה.

אלעזר כהנא:

אדוני, הרגישות הגבוהה של המאגר שלנו היא בהיותו מאגר פלילי. הנושא של ניהול מידע גנטי, לפי חוק מידע גנטי, המכון גם היום עושה. נכון, היום אנחנו נמצאים בסדר דין פלילי, כי אנחנו מדברים על מאגרים פליליים, אבל כשאנחנו מדברים על מאגרים אחרים, אז חוק מידע גנטי כמו חוק מידע גנטי, מחיל עליהם אחריות, והחובה שלהם לפי כל החוקים האחרים, אבל זו לא אותה רגישות.


דרך אגב, אני מזכיר, אדוני, שגם לפי החוק הקיים היום בחלק מפרשיות הרצח, המכון מסייע לנו. החוק מכיר את זה. גם היום, לפי חוק, המכון הוא גוף שמותר להעביר אליו מידע, והמכון שומר את הדגימות שאנחנו מעבירים לו בפרשיות שונות. החוק מכיר בזה היום. אפילו על המאגרים הפליליים ועל הנושאים הפליליים, אז העניין הזה בוודאי פחות חמור. 

היו"ר דוד רותם:

טוב. זה לא "המכון לרפואה משפטית", אלא "המשטרה רשאית לנהל מאגרים של נתוני זיהוי שהופקו מאמצעי זיהוי ומדגימה ביולוגית, לצורך בירור זהותם של אדם או של גופה, או לצורך איתורם".

אפרת חקאק:


הם מבקשים שיהיה מאגר אחד. אני הצעתי שני מאגרים, אבל זה בעצם מאגר אחד עם שתי רשימות. במקום "הנתונים ייכללו בשני מאגרים", נכתוב "הנתונים ייכללו במאגר", ונקרא לזה אולי "מאגר הנעדרים והאלמונים". 


השאלה, ממי נוטלים די-אן-איי, ומה אפשר לעשות עם כל דגימה. אולי נתחיל עם די-אן-איי מהגופה, כי זה אולי הכי קל.

היו"ר דוד רותם:

"שוטר או עובד המכון".

אפרת חקאק:


מי, מבחינת סדרי העבודה, ייקח פיזית את הדגימה?

אלעזר כהנא:

החלוקה היא פחות או יותר כזאת, ותקנו אותי אם אני טועה פה, קודם כול בני משפחה, אנחנו נוטלים - - -

היו"ר דוד רותם:

אנחנו מדברים על הגופות עכשיו.

מיה פרוינד:

בשגרה לוקחים במכון, בחירום, אני מניחה שייקחו גם במכון וגם על-ידי משטרת ישראל.

היו"ר דוד רותם:

"שוטר או עובד המכון לרפואה משפטית מוסמך ליטול."

אלעזר כהנא:

במסגרת אירוע רב נפגעים, שלא יקרה, אבל נהיה נאלצים להפעיל, כמו שנעשה בניו-זילנד או במקומות אחרים בעולם, גם גורמים אחרים, אם זה רופאים אחרים, מתנדבים, יוצאי מז"פ, או גורמים מחוץ-לארץ, ולכן ביקשנו להוסיף "מי שיוסמך לכך על-ידי ראש מז"פ". לצורך העניין, זה בדרך כלל בעלי מקצוע בתחום מכל מיני סוגים, אבל אנשים שאנחנו מסמיכים, והם מתכוננים לאירועים רבי נפגעים. באירוע הכרמל המשטרה נכנסה לתמונה, אפילו ההיקף הזה של הנפגעים חייב משטרה ואי-אפשר היה להסתפק במכון. חלילה באירוע יותר גדול, גם למשטרה, מה שיש היום זה לא יספיק כדי להתמודד עם היקפים כאלה.

אפרת חקאק:


יהיה "גורם אחר", וננסח בדיוק - - -

היו"ר דוד רותם:

נכתוב: גורם אחר שהוסמך על-ידי ראש המז"פ לשם שימוש באמצעי הזיהוי ונתוני הזיהוי שהופקו ממנה, לצורך בירור זהותה של הגופה, להעבירם למכון; נטילה כאמור תיעשה לאחר שאישר גורם בכיר במשטרה כי אין דרך אחרת לזהות את הגופה.

אפרת חקאק:


האם מקובל על המשטרה שמישהו מתוך המשטרה יגיד שאין דרך לזהות את הגופה?

אלעזר כהנא:

זה לא כל כך מעשי. מה זה אין דרך אחרת? אין דרך אחרת זה רק לחכות ולראות, אולי מתישהו נזהה אותו.

יפעת רווה:

למה, למה לא להשתמש באמצעי - - -

מיה פרוינד:

נכון להיום בפרקטיקה, הרופא המשפטי הוא זה שנותן את ההוראה שאין דרך אחרת, אפסו כל הסיכויים למצוא אמצעי זיהוי אחרים וצריך לקחת דגימה לדי-אן-איי ולבצע זיהוי.

היו"ר דוד רותם:

בסדר, זה הרופא המשפטי.

אלעזר כהנא:

אדוני, זה לא יכול להיות משהו - - -

היו"ר דוד רותם:

כך הם עושים בפועל.

אלעזר כהנא:

היום נוח לעשות את זה, אבל בהיקפים יותר גדולים זה לא משהו אפשרי. אני גם שואל היום, האם מישהו יכול להגיד שאין דרך אחרת? מה פירוש שאין דרך אחרת? איך הוא יודע שאין דרך אחרת? האם הוא מיצה את כל כיווני החקירה? האם אנחנו יודעים היום להצליב מול כל החקירות של הנעדרים? אני לא יודע מה זה "אין דרך אחרת". אני תמיד מפחד מהסעיפים האלה, מכניסים אותם בהרבה מאוד חוקי סמכויות. זה לא יפגע פחות בפרטיות? זה משהו מאוד כללי.

גלי בן-אור:

יש פה שתי זוויות, יש פה הזווית של המקרה הבודד - - -

היו"ר דוד רותם:

אני אהפוך את זה. לא כי אין דרך אחרת, אלא כי זו הדרך היעילה.

מיה פרוינד:

נגיד: לא נמצאו - - -

היו"ר דוד רותם:

רופא משפטי יגיד שזו הדרך היעילה ביותר.

אלעזר כהנא:

או דרך רופא משפטי או קצין משטרה, כי הם נוטלים מהגופות, אנחנו נוטלים מבני המשפחה ומהנעדרים.

היו"ר דוד רותם:

אנחנו עכשיו בסעיף הגופות.

אפרת חקאק:


יכול להיות שאחר כך ננסח את זה אחרת, אבל נעבור על כל נטילה בנפרד. קודם נדבר על הגופות. ממתי אפשר לקחת? מה אפשר לעשות.

גלי בן-אור:

צריך לזכור שזה גם עשוי לסייע במקרה של אסון רב נפגעים. ככל שנעשה כאן דרך ביורוקרטית ארוכה יותר, אנחנו עלולים לפגוע.

היו"ר דוד רותם:

לכן אני אומר שהרופא המשפטי יגיד שזו הדרך הכי יעילה, ובזה נגמר.

גלי בן-אור:

או קצין משטרה.

היו"ר דוד רותם:

או קצין משטרה, אין שום בעיה. 


"(ב) נתונים שהופקו לפי הוראות סעיף זה יישמרו במאגר גופות האלמונים, ולא ייכללו במאגר נתוני זיהוי לפי המאגר הפלילי."


"(ג) משטרת ישראל רשאית לערוך השוואה בין נתוני הזיהוי הנמצאים במאגר גופות האלמוניים, לבין המאגר הפלילי."
אפרת חקאק:


מה שזה אומר זה, שבין הרשימות של הגופות לבין רשימה של נעדרים ובני משפחה אפשר לעשות השוואה.

אלעזר כהנא:

דיברנו קודם על הכללה, הוריתם על השוואה רב-פעמית.

אפרת חקאק:


של הגופות?

היו"ר דוד רותם:

אני לא רוצה הכללה. 

אלעזר כהנא:

אמרת: השוואה רב-פעמית. צריך לכתוב את זה כך.

היו"ר דוד רותם:

לא אלמונים, לא נעדרים. אנשים שאתה לא יודע שהם עבריינים, למה צריך לכלול אותם במאגר פלילי? מחר תגלה שזו הגופה של הבן-דודה של הסבתא שלי, למה שיהיה במאגר הפלילי? בחיים הוא לא עשה - - -

אורי ארגמן:

כי יכול להיות - - -

סיגל כספי:

עד שמזהים אותו.

היו"ר דוד רותם:

רבותי, תזהו מול, אבל אתם לא צריכים להכליל אותו בפנים.

אלעזר כהנא:

השוואה רב פעמית. "מדי פעם", כמו שנאמר.

היו"ר דוד רותם:

"(ד) המכון לרפואה משפטית רשאי לערוך השוואה בין נתוני הזיהוי שנמצאים במאגר הגופות האלמוניים לפי סעיף זה, לבין נתוני הזיהוי שנמצאים במאגר הנעדרים ובני משפחתם לפי סעיף 11יב3, והכול למטרת בירור זיהו הגופה."
אפרת חקאק:


כבר אין צורך בסעיף הזה, כי זה מאגר אחד. לעניין גופות אפשר להשוות כל כמה זמן בין המאגר הפלילי לבין - - -

היו"ר דוד רותם:

לערוך השוואה רב פעמית.

אורי ארגמן:

באסון רב נפגעים אנחנו לא נוכל לחכות ופעם בחודש ללחוץ על הכפתור. חייבים לתת כאן סייג כלשהו.

גלי בן-אור:

המונח הוא "השוואה רב פעמית" ולא ננקוב במועד.

היו"ר דוד רותם:

אני לא נוקב בתאריכים, אני רק לא רוצה שתכליל אותם. תבדוק מצדי כל יום, רק על תכליל.

אפרת חקאק:


יש העניין של הנטילה מבני משפחה ומהנעדר עצמו. במה אתה רוצה להתחיל?

היו"ר דוד רותם:

תתחילי עם 11יב – מאגר הנעדרים ובני משפחתם – נטילה והשוואה למאגר הפלילי.
אפרת חקאק:


נדבר קודם על הדי-אן-איי של הנעדר עצמו. רצינו להציע שזה יהיה רק לבקשת בן משפחה - - -

היו"ר דוד רותם:

של הנעדר עצמו?

אפרת חקאק:


השאלה, מתי אפשר ליטול די-אן-איי של מברשת השיניים של הנעדר, לדוגמה.

טליה אגמון:


איך אנחנו יודעים שמישהו נעדר בדרך כלל?

אלעזר כהנא:

תלונה של המשפחה. אנחנו לא יוזמים חקירת נעדרים.

טליה אגמון:


או של מישהו אחר אולי שמכיר אותו, לאו דווקא של בן משפחה.

אלעזר כהנא:

יכול להיות, אבל יש תלונה. אנחנו לא יוזמים חקירה של נעדר.

אורי ארגמן:

נפתח תיק של נעדר ומתחילים לחפש, או שפונים לצה"ל לבקש את דגימת הדם שלו בגיוס, או את מברשת השיניים שלו, או את סכין הגילוח, ומזה מנסים להפיק די-אן-איי של הנעדר עצמו.

היו"ר דוד רותם:

אז יש לי בעיה. הוגשה תלונה על אדם שנעדר או שהצבא יתלונן שאדם נעדר.

אורי ארגמן:

אם הצבא התלונן שאדם נעדר, יש לו אחריות על הזיהוי שלו ויש לו ממילא את הנתונים.

היו"ר דוד רותם:

אם אני כותב "לבקשת בן משפחה של נעדר, מוסמך שוטר - - -", אתה לא תוכל לפנות לצבא, כי הוא לא בן משפחה.

אלעזר כהנא:

השאלה פה היא רק לבקשה או בהסכמה.

טליה אגמון:


זה צריך להיות יותר רחב, כי יש אנשים שאין להם משפחה, אבל יש להם חברים קרובים ששמו לב, או מעביד ששם לב שהאדם נעלם. אין משפחה, אז אתה אף פעם לא תוכל לבדוק.

אורי ארגמן:

לא תמיד יש לך משפחה לבקש רשות ממנה.

היו"ר דוד רותם:

אני לא רוצה לבקש מהמשפחה "שוטר מוסמך ליטול מחפץ או ממקום שבשליטת המבקש, אמצעי זיהוי של הנעדר, או ליטול אמצעי זיהוי של בן המשפחה המבקש, אחד או יותר, לצורך איתור הנעדר;" 

אפרת חקאק:


ממי אתה רוצה לקבל הסכמה לקחת את הדי-אן-איי של הנעדר?

היו"ר דוד רותם:

מאף אחד.

אפרת חקאק:


שוב, זה השינוי היחיד הדרמטי בחוק הזה.

היו"ר דוד רותם:

לא צריך שום הסכמה.

אפרת חקאק:


אתה לוקח את הדי-אן-איי של הנעדר בלי הסכמה של אף אחד ומכניס למאגר.

היו"ר דוד רותם:

בלי הסכמה של אף אחד, כי אני רוצה למצוא את הנעדר.

מיה פרוינד:

אדוני, אני רוצה לחזק את מה שאתה אומר. היתה לא מזמן שריפה ושני עובדים זרים, שגרים בדירה עם הרבה עובדים זרים, הגיעו למכון, והמשטרה באמת הלכה לבית והצביעו על חפצים אישיים, ובעזרת חפצים אישיים זיהו את האלמונים.

היו"ר דוד רותם:

למצוא את הנעדרים יותר חשוב לי מכל הסכמה ופגיעה בזכויות וכל הדברים האלה. מכיוון שאני לא מכליל, אלא רק משווה, אני לא צריך הסכמות. 


דב חנין, אל תברח.

דב חנין:

אני לא בורח, אני הולך לדיון סמוך. אדוני מצביע היום?

היו"ר דוד רותם:

אני לא יודע. מה אתה רוצה? רק הסתייגויות דיבור?

דב חנין:

בשלב הזה?

היו"ר דוד רותם:

אין בשלב זה. אם אני אצביע, אז לא תוכל אחר-כך - - -

דב חנין:

אם אדוני יצביע – הוא יצביע, רק, אם אפשר, לקבל התרעה על ההצבעה.

היו"ר דוד רותם:

אין שום בעיה.

דב חנין:

תודה.

אפרת חקאק:


אפשר לקחת את הדי-אן-איי של הנעדר ולהפליל אותו אם הוא נמצא במאגר הפלילי. זה מה שעושה ההשוואה.

היו"ר דוד רותם:

לא נכון. זה לצורך איתור הנעדר.

אפרת חקאק:


נכון, אבל אם אתה משווה בין הדי-אן-איי של הנעדר שלקחת מהחדר שלו לבין המאגר הפלילי, אתה יכול להפליל אותו.

היו"ר דוד רותם:

לא תוכל להשתמש בזה לצורך הפללה. רק כדי לאתר אותו.

אפרת חקאק:


אם זה עולה במאגר הפלילי, אתה אחר-כך-יכול להשתמש בזה.

היו"ר דוד רותם:

יכול להיות שכן. ואני אסביר גם למה. אדם ביצע אונס וברח לחוץ-לארץ, אף אחד לא יודע איפה הוא, הוא נעדר.

אפרת פינק:

הוא חשוד.

היו"ר דוד רותם:

הוא חשוד בביצוע אונס.

אלעזר כהנא:

יכול להיות שהוא עדיין לא חשוד, אין לנו מושג שזה הוא.

היו"ר דוד רותם:

אני רוצה להביא את הדוגמה כמו שאמרתי. אדם אנס וברח מהארץ. הוא לא חשוד, הוא לא כלום, הוא סתם אנס. הוא נעדר, ומישהו מתלונן שהוא נעדר, ואז באים ולוקחים מהבית שלו די-אן-איי, ואז מגלים אותו במאגר, מגלים שזה פלוני אלמוני הפדופיל. נקודה. אין לי בעיה. אם יש למישהו בעיה, שיגידו לי.

אפרת פינק:

אני יכולה לחשוב על בעיות, אבל אני לא חייבת.

היו"ר דוד רותם:

אני רוצה את הפרצוף שלך. אחר-כך אני אחוקק את החוק והסנגוריה תגיד לי - - -

אפרת פינק:

אחרי חוקים, אנחנו לא טוענים בפניך נגד החוקים.

היו"ר דוד רותם:

כמה שכן.

אפרת פינק:

 יש לנו מקומות אחרים.

היו"ר דוד רותם:

לגבי נעדרים אני חושב, שהרעיון של איתור הנעדרים האלה והאלמונים האלה הוא יותר חשוב מהכול, כי אחרת אני אצטרך לחכות לכל מיני הסכמות. יש לי בעיה שפתאום בני המשפחה לא רוצים, כי המשפחה בדרך כלל יודעת מה עושה אב המשפחה.

אפרת פינק:

הוא מהר מאוד הופך לחשוד. 

היו"ר דוד רותם:

אני לא הופך אותו לחשוד.

אפרת פינק:

בסיטואציה כזאת, הוא ייפול תחת הגדרת החשוד, שממילא היא בחוק.

היו"ר דוד רותם:

בשום פנים ואופן לא. הוא ייבדק כנעדר. אני לא מכליל אותו במאגר, אני בודק אותו אל מול המאגר. יכול להיות שצריך לשקול, באם יתברר שהוא עבריין, האם אפשר להשתמש בזה לצורך הפללתו. לא יודע.

גלי בן-אור:

ראוי שכן.

יפעת רווה:

למה לא?

היו"ר דוד רותם:

כי זה מידע שהשגתם שלא בהסכמה.

גלי בן-אור:

בגלל נסיבות מיוחדות.

אלעזר כהנא:

מותר יהיה לי להזמין אותו אחר-כך לחקירה, וליטול ממנו במסגרת החקירה, ואז להשוות שוב ולראות שזה הוא, או שאי-אפשר להפליל אותו יותר?

אלעזר כהנא:

אנחנו - - -

היו"ר דוד רותם:

אני יודע, אתם משטרה.

גלי בן-אור:

זה התפקיד.

היו"ר דוד רותם:

לשם שינוי בנושא הזה אין לי טענות, הלוואי שהייתם רק מוצאים אותם.

אלעזר כהנא:

שלא תהיה דרך הדבר הזה פגיעה בחקירה. זה שזה לא יקדם את החקירה, נניח, אנחנו לא מבקשים, כי זו לא המטרה ולא העניין, אבל שלא תהיה פגיעה בחקירה. עכשיו, כשכבר עליתי שזה הוא, אסור לי לעשות שום דבר, כי זיהיתי אותו במקרה דרך זה.

יפעת רווה:

למה אסור לך?

אלעזר כהנא:

זה מה שהוא אמר.

יפעת רווה:

ההיפך.

היו"ר דוד רותם:

בארצות-הברית יש כלל שנקרא "פרי העץ המורעל", שאם המשטרה נכנסה לבית בלי צו חיפוש כדין ולקחה דגימות די-אן-איי, אחר-כך היא לא יכולה להביא את זה לבית המשפט.

יפעת רווה:

זה אומץ במדינת ישראל?

אלעזר כהנא:

מאוד חלקי.

יפעת רווה:

אני שואלת.

היו"ר דוד רותם:

אולי הגיע הזמן שנחשוב על הדברים. איך אמרו לי קודם: מדינה דמוקרטית, מתקדמת וכן הלאה.

יפעת רווה:

זה נושא ממש- ממש נפרד, נדון בו בפורומים אחרים.

היו"ר דוד רותם:

חשבתי אולי בהזדמנות זו.

אפרת פינק:

זה דווקא רעיון טוב.

היו"ר דוד רותם:

את רואה, הסנגוריה תומכת. משרד המשפטים תומך...

יפעת רווה:

עכשיו הסנגוריה מייצגת את משרד המשפטים? אני שמחה.

היו"ר דוד רותם:

הסנגוריה זה לא משרד המשפטים?

אפרת פינק:

ודאי שאנחנו חלק ממשרד המשפטים.

היו"ר דוד רותם:

ב-11יב3 לא צריך הסכמה.

אפרת פינק:

השאלה היחידה, הרי מדובר על כניסה למקום כלשהו, יש כאן בעיות בעצם החיפוש ללא הסכמה, לא בעניין שמשווים ובודקים, אלא בעצם החיפוש.

יפעת רווה:

אין דרך להוציא הסכמה מהנעדר.

אפרת פינק:

אם זה בבית המשפחה שלו?

אורי ארגמן:

אם המשפחה מעורבת בהיעדרות שלו?

אלעזר כהנא:

אנחנו לא ניכנס - - -

אפרת פינק:

את זה מאפשרים עכשיו בחוק.

יפעת רווה:

לא מאפשרים סמכות כניסה.

אלעזר כהנא:

סמכות כניסה, רק באישור.

אפרת פינק:

ליטול מחפץ או ממקום שבשליטה. אני לא יודעת איך זה הולך להיות מנוסח, אבל יש בעיה.

אלעזר כהנא:

אנחנו לא נבקש ולא רוצים.

יפעת רווה:

אין כוונה להיכנס לבית - - -

היו"ר דוד רותם:

לא יהיה בזה משום הרחבת סמכויות הכניסה.

יפעת רווה:

רק אם יש חשד לעבירה, אבל אז יש סמכויות אחרות.

היו"ר דוד רותם:

אם יש חשד לעבירה, זה לא פה. נניח שמחנה צבאי, יש שם חדר שבו הנעדר היה גר, והצבא מרשה להם להיכנס, אז הם יכולים להיכנס.

אפרת פינק:

אז זה בהסכמה. 

היו"ר דוד רותם:

אני מחפש את המקום שאין הסכמה.

גלי בן-אור:

לא תמיד יש בן משפחה כמו בדוגמה שד"ר פרוינד ציינה.

לילה מרגלית:

יש מישהו שמנסה לחפש את הנעדר.

אורי ארגמן:

לא בהכרח.

אלעזר כהנא:

אחרת אין תלונה.

אורי ארגמן:

לא בהכרח.
גלי בן-אור:

בפיגוע בירושלים, לפני כמה שנים, היתה אשה ערירית שאף אחד לא חיפש אותה. היא היתה תקופה ארוכה מאוד, ואף אחד לא דרש.

אורי ארגמן:

היא אלמונית.

גלי בן-אור:

אף אחד אפילו לא פתח את הבקשה.

אפרת פינק:

היא לא נעדרת.

גלי בן-אור:

היא כן נעדרה, זו היתה אישה - - -

אפרת פינק:

זה מופיע תחת סעיף אחר.

לילה מרגלית:

יש הבדל בין ניסיון לזיהוי הגופה - - -

היו"ר דוד רותם:

היא היתה אשה גרושה.

גלי בן-אור:

זה היה נורא עצוב. אף אחד לא שם לב שהיא לא בבית, לא נמצאת, לא הגיעה לשום מקום.

אפרת פינק:

זה 11יב2. זה לא 11יב3.

לילה מרגלית:

יש הבדל מהותי בין הניסיון לזהות גופה שקיימת, שנמצאת בידי המשטרה, לבין - - -

גלי בן-אור:

יש לך כאן את שני החלקים. מצד אחד יש גופה, שאין לה דורש, מצד שני יש אדם שנעדר, ואין אף אחד שהתריע על כך שהוא נעדר.

אפרת פינק:

היא לא נעדרת.

גלי בן-אור:

בטח שהיא נעדרת.

לילה מרגלית:

יש הבדל בין מצב שבו יש גופה שמנסים לאתר מי האדם, לברר את הזהות שלו, לבין מצב שבו יש נעדר ומנסים לחפש את הנעדר. כדי שיהיה נעדר, מן הסתם צריך להיות מישהו שמחפש אותו. 

היו"ר דוד רותם:

יש מקום עבודה שהחברים שם אומרים למשטרה: החבר שלנו לא הגיע לעבודה כבר עשרה ימים.

סיגל כספי:

שלומית הוכברג, שבעלה רצח אותה, ממכון ויצמן התקשרו ואמרו שהיא לא הגיעה.

היו"ר דוד רותם:

קרוב לוודאי שהמשטרה תגיע לבית ותפרוץ את הדלת, כי היא תחפש, אולי הוא בפנים. לא תמצא אותו. כבר שבועיים לא רואים את האיש, לא יודעים איפה הוא, יכול להיות שהוא נסע לטיול בחוץ-לארץ, זו גם אפשרות. ייקחו מהמברשת שיניים שם את הדי-אן-איי. לא לאפשר להם?

לילה מרגלית:

השאלה, אם לא צריך במקרה הזה לקבוע קריטריונים מה הופך אדם לנעדר. אם אדם באמת נסע לחוץ-לארץ, ואף אחד לא מחפש אותו, ופתאום מישהו, שיש לו קשר שולי עם האדם, מתקשר למשטרה? אני לא יודעת.

היו"ר דוד רותם:

מה שיקרה זה שאני אוציא – כמה נעדרים יש לכם?

מיה פרוינד:

במדינת ישראל כ-500 נעדרים.

היו"ר דוד רותם:

אני מבטיח לך ש-300 אני יכול להוציא, כי אף אחד לא הגיש תלונה. אולי הם בחוץ-לארץ. הם ירדו מהארץ – גם זה מותר לבן-אדם.

אפרת פינק:

איך יודעים שהם נעדרים?

לילה מרגלית:

מה הופך אדם לנעדר? אנחנו מדברים כאן על דבר מרחיק לכת – לפרוץ לבית, לקחת את הדי-אן-איי - - -

היו"ר דוד רותם:

מה כללי המשטרה לגבי נעדרים?

אלעזר כהנא:

יש נוהל טיפול. 24 שעות לא עושים כלום. 

היו"ר דוד רותם:

24 שעות מאז שמישהו מתלונן.

לילה מרגלית:

אנחנו מדברים על סיטואציה שאין תלונה.

אלעזר כהנא:

אם אין תלונה, הסיכוי שמשטרת ישראל תתחיל לבדוק - - -

אורי ארגמן:

לדוגמה, בפיגוע בירושלים נמצאה בזירה תעודת זהות מוכתמת בדם. אין משפחה שבאה להגיד שהיא לא מוצאת את האדם. המשטרה פותחת בחיפוש אחרי הנעדר, כי יש תעודת זהות, ויש סיכוי סביר שהוא נמצא שם בזירה. זה יכול תיק שנגנב, שזה לא קשור לאדם.

לילה מרגלית:

אז אין בעיה, כי יש תעודת זהות.

אורי ארגמן:

לנעדר תמיד יש זהות ידועה.

אלעזר כהנא:

במקרה כזה מהר מאוד יזהו את כל הנפגעים בפיגוע ויראו מי זה מי, אולי הוא נמצא שם או לא נמצא שם. הסיכוי שאנחנו נתחיל בחקירת נעדר בלי תלונה הוא נמוך מאוד. אני לא יודע איזה נסיבות יכולות לקרות. אנחנו לא יוזמים בדיקות של נעדרים אם אין גורם שמתלונן. יש נוהל, בודקים את זה לאט-לאט, מתחילים בבדיקות של תאונות דרכים באזור, מתחילים בבני משפחה, בחברים וכן הלאה - -

אפרת פינק:

זה רק מחזק את מה שאנחנו אומרים.

אלעזר כהנא:

אחר-כך מתחילים נתוני תקשורת. לאט-לאט. לא רצים לקחת דגימה מהבית.

לילה מרגלית:

אני מבינה. השאלה, למה החוק צריך לכסות סיטואציות תיאורטיות שלא קיימות.

היו"ר דוד רותם:

עניין של נעדרים. רבותי, אנחנו יודעים שיש נעדרים פה בארץ, אנחנו רואים את זה בכל סרט טלוויזיה ובכל תוכנית טלוויזיה. זה דבר שאנחנו צריכים לעשות הכול כדי למצוא אותם, ולכן שם אני מוכן להוריד את כל החסמים. 

לילה מרגלית:

רק צריך שתהיה דרך להבחין בין נעדר לבין זה שלמישהו לא התחשק להגיד לאף אחד, הוא נסע לחוץ-לארץ, אין לו משפחה, אז אין לו מישהו - - -

היו"ר דוד רותם:

אדם שנסע לחוץ-לארץ ונעדר, מי יתלונן במשטרה? הם לא ידעו עליו ולא יעשו כלום ממילא. 

גלי בן-אור:

הם לא ימהרו לעשות את זה במקום שאין צורך.

אורי ארגמן:

גם לא מייד אוספים נתוני זיהוי.

היו"ר דוד רותם:

הלוואי שכשמישהו יתלונן הם יתחילו לעבוד.

לילה מרגלית:

אולי לקראת הדיון הבא ננסה לחשוב אם יש פתרון פרקטי.

היו"ר דוד רותם:

אין שום בעיה. לחשוב זה תמיד טוב. מה שכן, צריך שיהיה ברור שזה לא נותן סמכות חיפוש בבית של המשפחה, אלא בהסכמתה. זאת אומרת, זה לא מרחיב את הסמכויות. 

אפרת חקאק:


לגבי הדי-אן-איי של הנעדר, השאלה עכשיו, מה אפשר לעשות עם הדי-אן-איי. אפשר להשוות את זה כמובן לרשימה של הגופות וגם למאגר הפלילי, זה מה שהיושב-ראש רוצה?

היו"ר דוד רותם:

כן.  אז אני אדע שהגופה שנמצאת ביסודות של בניין כלל, אני אדע מי זה.

יפעת רווה:

אפרת חקאק, צריך איחוד של נוסחים, כי יש נוסח ממשלה ויש נוסח הייעוץ המשפטי.

היו"ר דוד רותם:

אנחנו כרגע לא מדברים על נוסח בכלל, אנחנו מדברים על רעיונות ועקרונות. אחר-כך יהיה נוסח של הייעוץ המשפטי לוועדה, ואם תרצו להעיר עליו הערות, אתם כמובן - - -

גלי בן-אור:

בתיאום.

היו"ר דוד רותם:

לא. אני נגד תיאום עם משרדי הממשלה. היה לי חוק לא מזמן שוועדת השרים התנתה תיאום, וויתרתי על החוק.

גלי בן-אור:

אנחנו לא מדברים על הצעת חוק פרטית, אדוני, אנחנו מדברים על הצעת חוק ממשלתית, שהממשלה הציעה, כדי לקבל סמכויות ולהפעיל אותן. אדוני מדבר על הצעת חוק פרטית.

היו"ר דוד רותם:

את אומרת "בתיאום", אז אני אומר שאנחנו נציע לכם נוסח - - -

גלי בן-אור:

אני מבקשת שהייעוץ המשפטי ואנחנו, כפי שאנחנו עושים יפה בדרך כלל, נתאם את הנוסח שיונח על שולחן הוועדה בפעם הבאה.

היו"ר דוד רותם:

הייעוץ המשפטי יתאם אתי נוסח שיוצע לכם, ואתם תעירו את ההערות שלכם, ואז נראה מה יונח על שולחן הוועדה. אין מה לעשות, האחריות היא עלי. אני צריך להצביע. אני מצביע "פה אחד" בדרך כלל.

גלי בן-אור:

אין ספק, אנחנו רק רוצים לסייע לכך שהתוצאה תהיה טובה.

היו"ר דוד רותם:

התוצאה תהיה טובה. אם תעירו הערות נכונות, אנחנו נקבל. הוועדה הזאת תמיד פתוחה לשמוע, לכן גם עורכת-הדין מרגלית ומר דגני, שישב פה גם בסיבוב הקודם של החוק, כל אחד יעיר את ההערות שלו. אין שום ספק.

אפרת חקאק:


הצעתי לאפשר השוואה רק מול נתונים במאגר שהופקו לאחר היעדרותו של הנעדר. הבנתי מהמשטרה שזה לא מעשי.

היו"ר דוד רותם:

לא רק שזה לא מעשי, זה גם פוגע בבעיה. הנעדר הזה, מסתבר שלפני שבע שנים, הוא היה מעורב בעבירה והיה חשוד, וזה נמצא במאגר הפלילי. הם לא יוכלו להשוות? יותר מזה, אחרי שהם יגלו אותו, הם גם ירצו להעמיד אותו לדין.

גלי בן-אור:

כפי שצריך.

אפרת חקאק:


סיימנו עם הנטילה של הדי-אן-איי של הנעדר עצמו. עכשיו נעבור לנטילת די-אן-איי מבן משפחה. מבן משפחה ברור שזה - - -

היו"ר דוד רותם:

בהסכמה בלבד.

אפרת חקאק:


לגבי השוואה, אנחנו משווים את הדי-אן-איי של בן המשפחה רק מול הגופות?

היו"ר דוד רותם:

פה עוד פעם יש לי בעיה. 

אלעזר כהנא:

רק מול האלמונים הוא צריך להיות מושווה למעשה. הנעדרים לא מעלים ולא מורידים. יודעים מי הנעדר, הנעדרים לא ישפיעו על הבדיקה של בן המשפחה. אין לזה קשר למאגר הפלילי.

אורי ארגמן:

רק מול האלמונים. אין סיבה אחרת.

היו"ר דוד רותם:

הראש הקרימינלי שלי עובד לפעמים. אדם הוא נעדר, לקחתם מבני המשפחה די-אן-איי, עכשיו אתם מריצים את זה מול המאגר הפלילי ואתם מגלים התאמה. אתם מגלים התאמה של בן המשפחה עם אברמוביץ שנמצא במאגר.

אפרת חקאק:


היום, ממה שהבנתי, המשטרה לא עושה חיפוש משפחתי בכלל.

אלעזר כהנא:

המשטרה לא עושה חיפושים משפחתיים במובן הזה של חיפוש בן משפחה לפי פרופיל של בן משפחה, אבל ברור שלקחת בן משפחה ולהשוות אותו, וזו לא השוואה רגילה, השוואה של בן משפחה – יש פה אנשי מקצוע – היא אחרת. כדי לראות התאמות של בני משפחה אתה צריך לחפש אחרת מאשר לחפש התאמה מלאה. ברור שאם ניקח את דגימות בני המשפחה ונריץ אותן מול המאגר הפלילי, בטכניקה של זיהוי בני משפחה, יכול להיות שזה יציף את הנעדר, אבל זה לא כל כך יעיל מכמה סיבות. קודם כול, נכון להיום, המשטרה לא מפעילה את הטכניקה הזאת, שנית, ברוב המקרים תמיד אמור להיות פרופיל של הנעדר עצמו. האמת שלא.

אורי ארגמן:

לוקחים בני משפחה רק כשאין הפרופיל של הנעדר.

אלעזר כהנא:

לנו זה נראה קצת בעייתי. הסכמנו, זו היתה הערה, אני חושב של הייעוץ המשפטי.

היו"ר דוד רותם:

תהיה לכם בעיה אחת, כי אז אני אתן חסינות. לא תוכלו להשתמש בזה לצורך - - -

אלעזר כהנא:

עזוב, לא ביקשנו.

היו"ר דוד רותם:

מה לא ביקשתם? אני רוצה לגלות את הנעדרים, אתם לא מבינים? לא מעניין אותי מה שאתם מבקשים.

אלעזר כהנא:

אם יימצא שבן המשפחה מעורב בעבירה בעבר ולא גילינו אותו עד היום, מה ייעשה עם הדבר הזה?

היו"ר דוד רותם:

כלום, לא תוכל להעמיד אותו לדין.

אלעזר כהנא:

אני אוכל להזמין אותו לחקירה?

היו"ר דוד רותם:

לא. אם כך, לא תריצו את בני המשפחה.

אפרת חקאק:


הדבר הרביעי, אנשים חיים אלמונים. כמובן, לוקחים את הדי-אן-איי מהאלמוני, אבל בהסכמת מי?

אלעזר כהנא:

אין מישהו.

אפרת חקאק:


הוא מסתובב עם אלצהיימר.

היו"ר דוד רותם:

אין לי ממי לבקש, שיביאו אותו מהר למשפחה שלו, שייקחו ממי שהם רוצים.

אלעזר כהנא:

אין לו משפחה.

גלי בן-אור:

אולי יש לו משפחה שלא יודעים. 

אלעזר כהנא:

אם אני אמצע את המשפחה, זה בסדר גמור.

גלי בן-אור:

אז הוא יוצא מכל מה שהכנסנו אותו אליו.

אורי ארגמן:

הניסיון מלמד שאותם אלמונים חיים הם כאלה שהמשפחה זנחה אותם. אני יודע על אחד כזה במדינת ישראל, אדם זקן, מבולבל, ששמו אותו בכניסה לבית חולים והלכו משם. המטרה של המשפחה היא לא לסייע בזיהוי שלו.

היו"ר דוד רותם:

לא חשוב. אני רוצה שהאדם הזה, גם כשהוא שוכב בבית חולים, על המיטה יהיה שם ולא יהיה כתוב אלמוני. הכבוד של בן אדם גם כשקוראים לו בשמו ולא קוראים לו "אלמוני".

אפרת חקאק:


מול איזה מאגר היושב-ראש רוצה להשוות את הדי-אן-איי של האלמוני הזה?

היו"ר דוד רותם:

מי שהם רוצים. 

אפרת חקאק:


מול המאגר הפלילי?

היו"ר דוד רותם:

ודאי. במצב הזה כבר אי-אפשר להעמיד אותו לדין פלילי. אין בעיה.

אלעזר כהנא:

כתבנו בהצעה שהעברנו לוועדה: 14 יום מיום שבו הוא נמצא ולא זוהה. לדעתי, זה תחליף ראוי לעניין שלא נמצאה דרך אחרת. אדם חי, אז אדוני אמר שאי-אפשר לעשות שום דבר. יכול להיות שהוא מחוסר הכרה ובעוד חודשיים הוא יתאושש, ואפשר יהיה להעמיד אותו לדין. לגבי אדם חי המצב יותר מורכב, כי זה להפליל אותו. היום הוא מחוסר הכרה אחרי פגיעה כלשהי, הוא אחר-כך יתאושש, ואז כן אפשר. אני חושב שזה בעייתי. זו דרך לזהות אותו.

היו"ר דוד רותם:

מה נותן לי 14 יום?

אלעזר כהנא:

14 יום זה אומר, שאין דרך אחרת לזהות אותו. 

היו"ר דוד רותם:

החשש שלך קיים גם אחרי 21 יום וגם אחרי 30 יום.

אלעזר כהנא:

לפחות וידאתי שמיציתי את כל הדרכים האחרות לזהות אותו. אמרנו שברוב המקרים, כשיש זיהוי, הוא נעשה בטווח הזמן של הימים הראשונים – מגיעה פתאום משפחה, פתאום מגיע מידע.

היו"ר דוד רותם:

בחיסול חשבונות, כשאדם נפגע קשה, כמה זמן עד שמזהים אותו?

אלעזר כהנא:

בדרך כלל די מהר. למה שלא ידעו מיהו? יש עליו תעודת זהות או משהו. אלה מקרים שאין בהם בעיית זיהוי מיוחדת.

אפרת חקאק:


14 יום הצעתם רק לגופות.

אלעזר כהנא:

יכול להיות שזאת טעות, כי כתבנו בנפרד, ואחר כך הפרדנו ביניהם.

היו"ר דוד רותם:

בסדר.

אלעזר כהנא:

אדם חי זה יותר מורכב מאשר אדם מת מבחינה זו.

היו"ר דוד רותם:

אדם מת, אין בעיה, אתם יכולים להעמיד את כולם לדין, ואצלכם זה אפשרי.

אפרת חקאק:


היה עוד סעיף בהצעה הממשלתית לגבי קטין ומי שהוא עם מוגבלות שכלית. האמת שלא הבנתי מתי תרצו להשתמש בסעיף הזה.

אלעזר כהנא:

במה?

אפרת חקאק:


בנטילת אמצעי זיהוי מקטין או מאדם עם מוגבלות.

גלי בן-אור:

זה היה לבני משפחה.

אלעזר כהנא:

קודם כול אלה סעיפים שהעתקנו מהחוק לגבי מי שאיננו חשוד – נטילה ממי שאיננו חשוד, סעיף 14 של החוק היום. אבל אם יש בני משפחה של נעדר, שהם קטינים, או אנשים שלא יכולים להסכים, האפוטרופוס יכול להסכים בשמם או ההורים בשם הקטינים.

היו"ר דוד רותם:

אם יש הורים, למה צריך לקחת מהקטין?

גלי בן-אור:

זה נותן תמונה יותר מלאה.

אורי ארגמן:

אם יש הורה אחד, זה לא מספיק בדי-אן-איי.

מיה פרוינד:

באסון הכרמל היו מצבים שאמא ואח לא הספיקו, והיינו צריכים לקחת בת זוג של הנעדר וילדים.

אפרת חקאק:


למה בת זוג?

גלי בן-אור:

אתה מזהה את הילדים אליה ואליו, ואתה יכול לראות שהילדים האלה יכולים להיות תוצאה רק של הזיווג של האלמוני הזה והאשה הזאת.

מיה פרוינד:

טכניקת ההצלבה היא כל כך מסובכת, אז היום ההוראה היא לקחת את כל בני המשפחה שרק אפשר.

אושירה זמיר:

מקרבה ראשונה.

מיה פרוינד:

מקרבה ראשונה כמובן.

גלי בן-אור:

זה מביא לכך שהתשובה יותר ודאית ויותר מדויקת ולתועלת העניין.

היו"ר דוד רותם:

שם יש לי אפוטרופוס, את האמא.

גלי בן-אור:

נכון. יהיה מישהו שיכול להסכים, ורצינו לקבוע שזה יהיה בהתאם לכללים שקבועים בחוק לגבי הנושא הזה.

אפרת חקאק:


לא עושים השוואה עם המאגר הפלילי, אז אין חשש. 


שאלת המחיקות – מתי רצוי ואפשר למחוק את הדי-אן-איי של כל אחת מהדגימות.

היו"ר דוד רותם:

ברגע שהן זוהו.

אורי ארגמן:

אם לא הכללתם, איפה יש כאן עניין של מחיקה?

מיה פרוינד:

אני רוצה להעלות נקודה אחת שפרופ' היס העלה. מה קורה כשעשינו זיהוי ומחקנו, והמשפחה אומרת: לא עשיתם את הבדיקה כמו שצריך, אני רוצה לחזור על הבדיקה. אני בינתיים את הדגימה עצמה, את העצם, כבר שלחתי לקבורה. האם צריך לשמור לעתיד או לא?

היו"ר דוד רותם:

לכמה זמן? 

קריאה:

יש לך את המיצוי.

היו"ר דוד רותם:

הצנצנות במכון לרפואה משפטית זה דבר לא מכובד, אז צריך לתת להם תקופת זמן שבה הם יכולים לבקש בדיקה נוספת, אבל זה לא יכול להיות לעולם ועד.

מיה פרוינד:

דרך אגב, זה לא צנצנות, אנחנו מדברים על דגימה, אם זה רקמה - זה כזית, ואם זה עצם - זו עצם של 7 ס"מ, אלה לא הצנצנות הענקיות.

היו"ר דוד רותם:

בפעם האחרונה שהייתי במכון לרפואה משפטית הייתי סטודנט למשפטים, זה היה במאה הקודמת, ואני זוכר את פרופ' קרפלוס מדריך אותנו שם. אז הוא פתח את אחד המקררים והראה לנו איך הוא מוציא את הסנדוויצ'ים. אז עוד היו צנצנות.


רבותי, צריך לקבוע מועד מסוים לאפשר למשפחה - - -

גלי בן-אור:

זה נכון שברגע שאין הכללה השאלה הזאת היא פחות קריטית. מצד שני, רצוי שיהיה תיעוד, כדי שאפשר יהיה להוכיח את הדרך שבה בוצעה הבדיקה וההשוואה. כיוון שהסיטואציה היא גם מורכבת וכאובה, ונושאים יכולים להיפתח מכיוונים בלתי צפויים, יכולות להתעורר שאלות מכל מיני כיוונים. צריך לאפשר דוקומנטציה של הדבר, כדי שאפשר יהיה לעשות בקרה וביקורת בעתיד. ומצד שני, השאלה שהיתה חשובה מאוד לאדוני, לגבי הכללה במאגר הפלילי, הכרענו בה קודם. במידה מסוימת זה קצת מעמעם את הצורך במחיקה מהמאגר. 

אפרת פינק:

אם את עושה חזרות חוזרות ונשנות, צריך גם הגבלת מועד לעניין הזה. למעשה, אם יש הגבלה - - -

גלי בן-אור:

מה שאפשר לעשות, שמי שזוהה הוא הופך לסטטוס של "לא פעיל", שכבר לא צריך להשוות אותו, הוא נשמר רק לצורך בקרה למה שהיה.

היו"ר דוד רותם:

מי שלא זוהה, שיריצו שלוש פעמים ביום עד שהוא יזוהה.

לילה מרגלית:

למה להחזיק את זה אחרי שבן אדם זוהה, למה לא למחוק את זה?

היו"ר דוד רותם:

שמעת את הטענה, שאחר-כך יכול לבוא מישהו ולהגיד: לא עשיתם בדיקה נכונה וזה לא הזיהוי.

גלי בן-אור:

אפשר לקבוע שלא תיעשה לגביו ההשוואה הרב פעמית שדיברנו עליה קודם לכן, אבל אם מאיזו סיבה התיק ייפתח שוב, יתברר שההשוואה שנעשתה לא נתנה את התשובה הנכונה, או פתאום הוא צץ במקום אחר חי - - -

אושירה זמיר:

היתה טעות בזיהוי.

היו"ר דוד רותם:

רבותי, היקרים, מישהו מכם ראה אתמול בערב את "המקור"?

קריאה:


כן.

היו"ר דוד רותם:

את מבינה שגם טעויות יכולות לקרות.

לילה מרגלית:

זה פועל לשני הכיוונים, הטעויות האלה.

היו"ר דוד רותם:

נכון, הן יכולות לפעול לשני הכיוונים, ולכן צריך אולי לשמור את זה - - -

אלעזר כהנא:

מה הפגיעה בשמירה של קצת דגימות של אנשים שהם - - -

קריאה:

אי-אפשר עד בלי די.

לילה מרגלית:

אם האדם - - -

היו"ר דוד רותם:

לא לדבר יחד.

לילה מרגלית:

אם פתאום נתגלתה סיטואציה שבה נראה שהיתה טעות, אפשר ליטול בהסכמה ולבדוק את זה.

גלי בן-אור:

את צריכה שיהיו לך הנתונים כדי להשוות למה שבדקת קודם לכן. המאגר שד"ר פרוינד מדברת עליו זה המקום שבו אוגרים את הנתונים, שאליהם משווים, ואחר-כך תוכלי לעשות עליהם בקרה.

היו"ר דוד רותם:

היתה לי חתיכת עצם או חתיכת רקמה, אם אני לא אשמור על הנתונים האלה, לא יהיה לי אחר-כך למי להשוות. אם תבוא אחר-כך טענה, אין לי למה להשוות.

טליה אגמון:


צריך להוציא אותו מהקבר, אם נשאר משהו.

גלי בן-אור:

ברגע שנקבע שלא תיעשה השוואה רב פעמית, אנחנו עונים על החשש מפני שימוש שלא לצורך בדברים האלה. גם אין שום סיבה, חבל סתם על האנרגיה. מי שזוהה – יוצא מהמשחק, אבל עדיין נשמרת דוקומנטציה כדי שאפשר יהיה לבדוק בעתיד, אם היתה בעיה כלשהי.

מיה פרוינד:

לא בתוך המאגר עצמו.

גלי בן-אור:

נכון.

מיה פרוינד:

אפשר להוציא את זה מתוך המאגר.

גלי בן-אור:

מאגר המזוהים.

טליה אגמון:


יש דוקומנטציה, יש די-אן-איי, ויש הרקמה המקורית.

היו"ר דוד רותם:

אני לא מתעסק פה בזה. 

אפרת פינק:

זה צריך ללכת לקבורה.

היו"ר דוד רותם:

אני זוכר את הביקור, איך הצנצנות עמדו.

אפרת פינק:

הבעיה שהעליתי היתה אחרת, זה היה עם הבדיקות החוזרות ונשנות, כשבן אדם יכול להיות מוכלל במאגר הפלילי עד בלי די. השאלה היא, עד מתי.

היו"ר דוד רותם:

ברגע שהוא זוהה, הוא לא רץ עוד פעם.

אפרת פינק:

בסיטואציה שהוא לא זוהה.

אורי ארגמן:

הוא יישאר במאגר.

היו"ר דוד רותם:

הוא יישאר במאגר עד שיזהו אותו. אני לא מבין, מה המטרה שלנו?

אפרת פינק:

שתהיה מחיקה כמו במחיקות האחרות.

היו"ר דוד רותם:

אז לא יזהו את האיש לעולם. יהיה לי נעדר שאני לא אוכל לזהות לעולם.

אפרת פינק:

במאגר הנעדרים הוא יישאר. ההרצות מול המאגר הפלילי - - -

היו"ר דוד רותם:

הוא יישאר במאגר הנעדרים, למה אני אשווה אותו?

אפרת פינק:

לבני משפחה שמגיעים ורוצים לזהות. זו הרי הבדיקה הכי בסיסית.

היו"ר דוד רותם:

זיהיתי אותו אל מול בני המשפחה - - -

אלעזר כהנא:

אם הוא לא זוהה, האלמוני או הנעדר, זה די דומה, בחודשים הראשונים, הסיכוי שהוא בעתיד יעלה במאגר קטן מאוד, אבל יכול להיות שפעם אחת נציל משפחה. הסיכוי שהוא יעלה, הוא קטן מאוד. ככל שעובר הזמן ואני משווה עוד פעם ועוד פעם בן אדם מת, איך הוא יצוף במאגר פתאום? הסיכוי הוא קטן. הוא יכול לצוף אם הוא היה קשור לזירה פלילית או למשהו שפתאום יש סיבה שהמשטרה תבדוק אותו. 

אפרת פינק:

הרצות חוזרות של נעדרים, לא של המתים. המתים – מתים.

אלעזר כהנא:

איזה חשש את מעלה. הבדיקות הלאה עוד פעם ועוד פעם, מה החשש? 

אפרת פינק:

כשהם נעדרים?

אלעזר כהנא:

מה החשש? איזה סיכוי שנעדר יעלה פתאום בבדיקה פלילית? רק אם הוא נמצא בזירת עבירה.

היו"ר דוד רותם:

הוא נעדר, והוא פתאום יעלה, כי מצאו דגימה שלו במקום כלשהו. קודם כול, אנחנו יודעים שהוא לא נעדר, כי הוא מסתובב באיזה מקום - - -

אלעזר כהנא:

זה לא "באיזה מקום", זו זירה פלילית. אחרת, מה אני עושה שם?

היו"ר דוד רותם:

בסוף נאתר אותו.

אלעזר כהנא:

הסיכוי שזה יקרה הוא לא גדול, ולכן אין פגיעה. ואם יש פגיעה, סימן שהוא עלה במקום שבאמת כדאי שנדע על זה. אנחנו כחברה, המשפחה.

היו"ר דוד רותם:

רבותי, תודה רבה. עד הפעם הבאה אנחנו ננסח.


(הישיבה ננעלה בשעה 11:25)

